text:
Tilbúgvingarætlan skúlans riggaði í stóran mun
mentan10-06-2017 - 20:01 - Jóanis Nielsen
Tvøroyrar skúli skrivar:
Næmingarnir í Trongisvágs skúla, 1.-4.flokkur, vóru staddir í Trongisvágs skúla, meðan næmingarnir í Tvøroyrar skúla vóru staddir ymsastaðni, tá eldur kom í Varðan Pelagic.
Lærararnir, ið vóru saman við børnunum á ymsu støðunum, meðan eldurin leikaði í á Varðanum Pelagic, hava skrivað eina lítla frágreiðing til foreldrini og næmingarnar um støðuna.
Um foreldur eru, sum halda, at børn hava fyri neyðini sálarfrøðisliga hjálp í samband við hendingina, kunnu tey ringja til 214955 og boða frá hesum.
Sum heild metir skúlin, at tilbúgving skúlans riggaði á nøktandi hátt, tó so, at onkrar smávegis broytingar skulu gerast í tilbúgvingarætlanini, so hon kemur at rigga enn betur.
Lærararnir og starvsfólk skúlans eftirmettu fyrrapartin í dag. Tá varð eisini avgjørt, at onkrar broytingar verða gjørdar í ætlanunum fyri næstu vikuna, men hesar broytingar verða næmingarnir, sum verða raktir av broytingum, kunnaðir um á heimasíðu skúlans undir boð og tíðindi.
Vit møta øll í skúla aftur mánamorgunin kl.8.00
Tíðindamyndina eigur Leivur Nygaard.
Frágreiðingar
Tvøroyrar skúli
I Tvøroyrar skúla sóu lærarar á lærarastovuni, tá eldurin kyknaði á Varðanum Pelagic. Ringt varð beinanvegin á løgreglustøðina í Havn, og har fingu vit boðini um at evakuera skúlan. Lotið lá inneftir, og tí var gjørt av, í samráð við løgregluna og trygdarleiðarin í Tvøroyrar skúlaa, at fara niðan á Ovara veg og út á minnisvarðan á Torvheyggi.
Í skúlanum vóru 6. flokkarnir, 8. flokkur til skrivliga roynd og 9. flokkur til munnliga roynd. Farið var runt í allar skúlastovurnar at boða frá evakueringini, og tá trygd var fingin fyri, at skúlin var tómur, var farið niðan á Ovara veg og út á Torvheygg.
Skúlin fekk í heilum fráboðan frá løgreglustøðini í Havn, og bæði lærarar og næmingar vóru róligir. So hvørt sum dagurin leið, fóru næmingarnir, eftir at hava verið í samband við foreldrini, í hús í Froðba og har á leið, og klokkan 16.00 vóru næmingarnir farnir av Torvheyggi. Næmingarnir vóru ymsastaðni við vaksnum fólki til kl.22.00.
Skúlin kunnaði foreldrini um støðuna gjøgnum Útvarp Føroya.
Skúlahúsið
Okur í Skúlahúsinum vóru stødd í Trongisvági til dukkuleik, og vóru á veg út í Skúlahúsið, tá okur hoyrdu um eldin á Varðanum.
Uttan fyri Skúlahúsið stóð skúlabussurin. Bussførarin spurdi okkum, hvar skúlabørnini vóru, tí allur skúlin mátti evakuerast.Ein fór inn í skúlan at vita um nakar var har, men skúlin var tómur. Tí var ein skjót avgerð tikin um at koyra teir tríggjar næmingarnar heim. Foreldrini vóru heima.
Útferð við 5.fl. við MS/ Tórshavn.
5.fl, ið taldi 22 næmingar, vóru hendan morgunin útferð saman við tveimum lærarum við bátinum MS/ Tórshavn. Hetta skuldi vera ein hugnaligur fiskitúrur á fjørðinum. Farið var av Hvítanesbrúnni kl. 9.30, og neyvan vóru vit komin út á fjørðin, fyrrenn vit sóu hvítan royk miðskeiðis á Tvøroyri. Fyri ikki at ørkymla næmingarnir, gjørdu vit vaksnu av, at hetta var óiva okkurt bál, ið brent varð. Tað gekk tó ikki leingi fyrrenn ógvisligur svartur roykur sást, og tá gjørdist næmingarnir ørkymlaðir og bangnir um óvissu støðuna hjá sínum nærmastu.
Eina løtu varð fiskað úti í fjarðarmunnanum, men fyri næmingarnar var tað nakað ókyrt, so nøkur fingu sjóverk. Ætlanin var at hugna okkum við suppu og køku, ið flokslærarin hevði gjørt. Vit sigldu inn í Tjaldavíkina og løgdu okkum har, meðan etið varð.
Allatíðina var samskift við manningina á MS/ Tórshavn, sum dúgliga lurtaði eftir útvarpinum, ið góvu okkum upplýsingar um vandastøðuna á Tvøroyri. Samskift varð, um hvar vit skuldu fara við næmingunum, tí MS/ Tórshavn kundi ikki leggja at í Froðba ella í Hovi,uttan at næmingar máttu flytast við smábátum. Hetta metti Jóannes Eidesgaard, ikki var ráðiligt, og MS/ Tórshavn fekk, um 11.30 tíðina, boð um at sigla til Vágs.
Í Vági var blíðskapurin stórur. Havnafútin stóð fyri okkum og vildi hjálpa. Vit høvdu ætlað at fara niðan í skúlan, og Havnafútin samskifti við skúlastjóran í Vágs skúla, ið bað okkum koma. Uttanfyri skúlan hevði skúlastjórin eina enn betri loysn, nevniliga hølini hjá Frelsunnar herinum. Hann fylgdi okkum inn, og saman við fyristøðuhjúnunum og havnafútanum skipaðu tey so fyri, at vit vóru so ómetaliga væl móttikin. Stutt eftir komu fólk við bollum, breyði og kakum. Har gjørdu tey okkum eisini ein góðan drekkamunn. Um neyðugt varð at gista ogeta døgurða, so stóð hetta okkum eisini í boði. Ein stórur partur av næmingunum vóru heintaðir av familju. Seint seinnapartin fóru vit úr hølunum hjá Frelsunnarherinum og inn á Bakka, har beiggi mín og konan víst óført gestablíðni og hjúklaði um næmingarnir, ið eftir vóru.
Tað var hjartanemandi at kenna, hvussu øll í Vági hugsaðu um okkum og okkara støðu.
Takkfyri øll somul
Trongisvágs skúli
Eftir at vit í Trongisvágs skúla fingu boð um, at eldur var í Varðanum Pelagic, tók leiðslan avgerð um, at børnini skuldu flytast. Avgerð varð tikin um, at børnini skuldu til Hvalbiar við bussum. Vit vórðu móttikin í Hvalba við opnum ørmum.Skúlin og Roynhøllin, stóðu opin fyri okkum við bæði onkrum leskiligum og onkrum etandi. Fólk vóru fyrimyndarlig at hjálpa!
Vit í Trongisvágs skúla eru sera takksom fyri henda blíðsskap, ið varð vístur okkum.
7. a og b
Vit vóru júst liðug at rudda á sandinum, tá vit sóu royk úti á keiini og hoyrdu sirenur. Løtu seinni fingu vit boð um at fara av sandinum og senda børnini heim, tí lotið lá inneftir fjørðinum og roykurin kundi vera skaðiligur.
Foreldur komu alt fyri eitt eftir børnum sínum. Nøkur koyrdu saman, meðan onnur blivu koyrd heim av okkum.
Meðan ringast stóð til á Tvøroyri, vóru fleiri av børnunum í Hvalba og onnur í Hovi. Á báðum støðum upplivdu vit ómetaligt gestablídni, sum orð ikki kunnu setast á. Fólk komu sjálvboðin við mati og bjóðaðu okkum at gista. Rørandi at merkja, hvussu øll oyggin stóð saman í hesi truplu støðu.


c: text/html

text:
Um Ljósið
Vit í Fimleikafelagnum Ljósinum hava eittans endamál – og tað er at íðka fimleik. Vit elska fimleik, og meta tað vera eina sera góða íløgu í heilsuna hjá børnum og vaksnum at íðka fimleik.
Eisini vita vit, at vit eru øll ymisk, bæði tá tað kemur til áhuga, tíð og til førleikar, og tí hava vit eina ørgrynnu av ymiskum tilboðum til tey, ið hava hug til at íðka fimleik.
Til børnini hava vit bæði amboðsfimleik og rútmiskan fimleik – og hetta kann so aftur býtast í kappingarfimleik og breiddarfimleik. Í ár hava vit sum nakað nýtt gjørt eitt blandað dansilið - free style - fyri 2-5 flokk og vit hava eitt team gym-lið og eitt estetiskt/rútmiskt framsýningarlið fyri teimum 11-15 ára gomlu, sum gjarna vilja bjóðast av, men tó ikki kappast.
Eisini tey, ið hava skerdar førleikar, hava pláss hjá okkum. Loppurnar er eitt lið fyri ung við menningartarni, sum vit hava havt í felagnum í fleiri ár. Liðið Firvaldar er eitt lið fyri fólk, ið hava ella hava havt krabbamein og teirra avvarðandi - eitt samstarv við Krabbameinsfelagið, sum vit eru sera fegin um.
Í Ljósinum eru øll vælkomin og tað stendur limum felagsins frítt at skifta felag ella koma til okkum frá øðrum felagi.

robotstxt: allowed

filter: keep


text:
- Tíðindi, mentan og ítróttur
Ísrael vann Eurovision
25 ára gamla Netta hevur verið favorittur at vinna, og í gjárkvøldið megnaði hon eisini at liva upp til tað, og vann kappingina.
Sangurin Toy snýr seg um #Metoo rørsluna og um happing, og sangurin hevur verið væl umtóktur á sosialu miðlunum seinastu mánaðarnar.
Tað var tó ein heldur hendingarík atkvøðugreiðsla, sum í ár var deild upp í tveir partar. Fyrst skuldu dómsnevndirnar úr hvørjum landi geva stig, og síðani skuldu hyggjaraatkvøðurnar latast.
Eysturíki og Svøríki lóu á odda, eftir at atkvøðurnar hjá dómsnevndunum vóru givnar. Men hyggjarar høvdu tveir heilt aðrar favorittar - Ísrael og Kypern.
Tað var tó Ísrael, sum fekk flestu atkvøður frá hyggjarum og vann Eurovision 2018. Í takkatalu síni takkaði Netta hyggjararum fyri, at teir tordu at atkvøða fyri einum øðrvísi sangi.
Tað er fjórðu ferð Ísrael vinnur Eurovision, og tað merkir sostatt, at næstu ferð verður sangkappingini í Ísrael.
Sí eisini


text:
- Tíðindi, mentan og ítróttur
Eru farin at skriva samgonguskjal
Hóttanirnar hjá Heðini Mortensen, borgarstjóra, um at tað fer at ávirka samgonguarbeiðið í løgtinginum, um Javnaðarflokkurin verður hildin uttan fyri samgonguna í Tórshavnar býráð, hava ikki havt nakra ávirkan á býráðssamgonguna millum Fólkaflokkin, Framsókn og Tjóðveldi.
Tí í gjárkvøldið sendu teir tríggir flokkarnir út tíðindaskriv og boðaðu frá, at teir eru samdir um at samstarva næstu fýra árini.
Tíðindaskrivið varð sent út, eftir at Aksel V. Johannsen, formaður Javnaðarfloksins, Høgni Hoydal, formaður í Tjóðveldi, og Poul Michelsen, formaður í Framsókn, høvdu havt fund um støðuna.
Annika borgarstjóri
Annika Olsen verður borgarstjóri, Gunvør Balle varaborgarstjóri, og so fær Tjóðveldi flestu nevndarformennirnar, tí flokkurin fær formannin í Teknisku nevnd, Mentamálanevndini, Trivnaðarnevndini, Náttúru- og Umhvørvisnevndini, Byggi- og býarskipanarnevndini og Økisnevndini.
Fólkaflokkurin fær formannin í Fjarhitafelagnum. Tjóðveldi fær umboð í nevndini í SEV.
Í tíðindaskrivinum verður sagt, at í løtuni situr býráðssamgongan og skrivar samgonguskjal um yvirskipaða politikkin komandi valskeiðið.
Arbeiðið gongur væl, og samgonguskjalið verður lagt fram fyrsta dagin, verður sagt í tíðindaskrivinum.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
1. mai á Reyða Torginum í Vestmanna
28.04.2017
1.maidagshald verður á Reyða Torginum í Vestmanna, mánadagin 1. mai kl. 17.00.
Hetta er fjórða árið, at skipað verður fyri 1. mai-haldi í Vestmanna, og í ár eru tað Vestmanna Arbeiðarafelag, Norðstreymoyar Javnaðarfelag og Norðstreymoyar Tjóðveldisfelag, ið hava tikið seg saman um at hátíðarhalda altjóða verkamannadagin.
Eisini í ár verður tað við góðum tónleikaligum stuðli frá Vestmanna Hornorkestri og tøkniligum stuðli frá ungdómshúsinum Staðnum.
Røðarar verða tey trý:
- Eyðgunn Danielsen, forkvinna í Vestmanna Arbeiðarafelag,
- Barbara Gaardlykke Apol, forkvinna í Sosialistisk Ung, og
- Jóanes Nielsen, rithøvundur.
Fundarleiðari verður Heini Holm.
Aftaná røður og tónleik bjóðar Vestmanna Arbeiðarafelag kaffimunn og kakubita í felagshølunum beint við Torgið.
1.mai-haldið verður kl. 17.00, so tey, sum eisini vilja vera við til 1. mai-haldið í Havn, fáa tíð til at koma norður til Vestmannar at hátíðarhalda dagin saman við okkum her.
Øll eru hjartaliga vælkomin
Vestmanna Arbeiðarafelag
Norðstreymoyar Javnaðarfelag
Norðstreymoyar Tjóðveldisfelag
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
John Lennon
John Lennon (føddur 9. oktober 1940 í Liverpool og deyður 8. desember 1980 í New York) er ein av heimsins kendastu sangarum, tónleikarum og sangskrivarum. Hann byrjaði yrkisleið sína í The Beatles saman við Paul McCartney, George Harrison og Ringo Starr. Saman skrivaðu Lennon og McCartney teir flestu sangirnar hjá The Beatles.
The Beatles vóru virknir millum 1962 og 1970. Síðst í 60'unum fór John Lennon saman við konu síni Yoko Ono at brúka sína støðu sum kendur at bera fram boðskapin um frið í heiminum. John Lennon virkaði einans sum solistur eftir at The Beatles vóru upploystir. Í 1975 valdi John Lennon at venda almenna lívinum bakið, tí tá høvdu hjúnini fingið sonin Sean.
Á heysti 1980 góvu hjúnini út plátuna Double Fantasy, ið var hugsað sum ein tónleikalig samrøða, har tey áttu annað hvørt lag. Um kvøldið 8. desember, tá ið hjúnini vóru komin heim úr upptøkuhølunum, har tey høvdu mixað lagið hjá Yoko Ono Walking On Thin Ice, varð John Lennon skotin til deyðis av einum sinnisveikum fjeppara.
John Lennon pláturnar[rætta | rætta wikitekst]
- Two Virgins - 1968
- Life With The Lions - 1969
- Wedding Album - 1969
- Live Peace In Toronto - 1969
- John Lennon/Plastic Ono Band - 1970
- Imagine - 1971
- Some Time In New York City - 1972
- Mind Games - 1973
- Walls And Bridges - 1974
- Rock 'N' Roll - 1975
- Shaved Fish - 1975
- Double Fantasy - 1980
- John Lennon Collection - 1982
- Milk And Honey - 1984
- Live In New York City - 1986
- Menlove Ave - 1986
- Imagine:John Lennon - 1988


text:
Gongulagskapping fyri øll rossasløg
ítróttur19-11-2017 - 18:24 - Jóanis Nielsen
Føroya Ríðingafelag:
Fyrsta vetrarkappingin hjá reiðfólkunum var leygardagin, í Reiðhøllini hjá Føroya Ríðingarfelag.
Talan var um helst fyrstu gongulagskapping í Føroyum, har øll rossasløg fingu loyvið at luttaka.
Um 25 ross vóru við og hetta vóru fyrireikararnir vøl nøgdir við. Eisini var hugaligt at síggja ymisk rossasløg kappast, sjálvt um tað sjálvsagt í summum førum kann vera ringt at døma.
Kappast var eftir Cup skipani, t.v.s. at tvey og tvey dystaðust í einstøku gonguløgunum, har dómarinir so valdi tann við frægasta gongulagnum at koma víðari, til tað at enda bara var ein vinnari eftir.
Vinnnarir vóru hesir, Fet: Elisabeth Niclasen og Litbrá, Trav: Kristfríð D. Jacobsen og Bonita, Tølt: Óluva á Lofti og Vígdis og Lop: Bertha Maria Nordendal og Krapi.


text:
Tað er lætt at kenna teista aftur, Um summarið er hann svartur við sjónskum hvítum blettum á veingjunum. Um veturin er hann sprøklutur. Beinini eru blóðreyð og nevið svart og klænt.
Teisti er á stødd við lunda.
Teisti heldur til inni við land og helst á grunnum vatni. Teisti hoyrir til svartfugl og sum allir svartfuglar, er hann óførur at kava og svimja undir vatni, men fer sjáldan langt út á opið hav.
Sjófuglur verður vanliga gamal, og teir flestu verpa bara eitt egg á hvørjum ári. Tó verpur teisti ofta 2 egg.
Teisti eigur niðast í berginum í urðum og rivum. Hann verpur um mánaðarskiftið mai - juni 2. Eggini eru hvít við svørtum prikkum og reiðrið liggur væl fjalt.
So skjótt ungarnir eru floygdir, minkar fuglurin í bjørgunum og flýgur út á hav.
Tað eru um 3.500 pør av teist í Føroyum.
Teisti
- Longd: 32-38 cm
- Vekt: 500 g
- Flog: 49-58 cm
- Egg: 1-2


text:
Ein kongadóttir er søgd at hava búð í Nólsoy áður í fyrndini. Hon var komin fyri leysingabarn og var tí gjørd útlagin av konginum, pápa sínum. So flýddi hon til Føroya. Í Korndali í Nólsoy skuldi hon búgva saman við manni sínum í einum veggjahúsi. Av tí er toftin enn til skjals. Innan fyri dyrnar var ein kelda, sum hon tók vatn úr. Henda keldan rennur enn og nevnist Prinsessukeldan. Eina ferð kom pápin at vitja hana og lendi úti við Neystar í Hálgutoftum. Hon gekk á fund hansara við barninum á arminum, rætti tað fram og segði við hann, at fyrr skuldi hann drepa seg og hetta lítla, áðrenn hann gjørdi manni sínum nakað. Tá blotnaði kongurin um hjartað, og samd skuldu tey vera, tá ið hann fór avstað aftur.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Fyrsti dagurin á ársins Summar Festivali bjóðaði framúr konsertir, nógv fólk og regn. Lagið var sera gott, hóast vætuna úr erva, og á pallinum spardu tónleikarar og sangarar seg ikki.
Stóra navnið hóskvøldið var Lukas Graham, sum spældi sína seinastu konsert á einari ferð, sum byrjaði á Vágsbøi fyri tveimum árum síðani. Lukas Graham gav føroyingum alt, sum hann hevði, og var sera takksamur fyri móttøkuna, hann enn einaferð fekk í Føroyum.
Danny & The Veetos høvdu poppveitslu á Vágsbøi, og á hinum pallunum vóru frálíkar konsertir við Konni Kass, Sámal Ravnsfjall, Olvheðin Jacobsen og Vincent.
Summarfestivalurin 2017 Hósdagur from RACLIP on Vimeo.
Um tú veitst okkurt, sum VP ikki veit - skriva so til vp@vp.fo


text:
28. februar 2006Nr. 8
Løgtingslóg um tinglýsingaravgjald, sum seinast broytt við løgtingslóg nr. 156 frá 23. desember 2015
§ 1. Tá føst ogn við keyp og sølu, gávubrævi ella á annan hátt verður latin øðrum eigara, skal tinglýsingaravgjald rindast til landskassan. Við arvaskifti skal einki tinglýsingaravgjald rindast fyri tann partin av ognini, sum arvaavgjald verður latið fyri.
Stk. 2. 1) Avgjaldið er 1% av keypsprísinum.
§ 2. Við makaskifti av fastari ogn skal einki avgjald rindast til landskassan, um ognirnar ganga líka upp hvør móti aðrari. Verður peningur rindaður umframt, skal tinglýsingaravgjald rindast av hesi upphædd.
§ 3. Um føst ogn verður givin burtur, skal tinglýsingaravgjald latast av tí virði, sum ognin verður mett at hava.
§ 3 a. 2) 1) Tá veð, tó ikki rættarveð, verður tinglýst, skal tinglýsingaravgjald rindast til landskassan. Avgjaldið er 1% av veðtryggjaðu upphæddini. Veðtryggjaða upphæddin er nominella virðið á høvuðsstólinum á veðbrævinum. Inniheldur veðbrævið ásetingar um uppskriving av høvuðsstólinum, er veðtryggjaða upphæddin tann hægsta upphædd, ið høvuðsstólurin kann uppskrivast til. Um hægsta upphæddin, ið høvuðsstólurin kann uppskrivast til, ikki framgongur beinleiðis av veðbrævinum, skal avgjaldskyldugi í veðbrævinum eftir bestu sannføring áseta hægstu upphædd, ið høvuðsstólurin kann uppskrivast til frá tinglýsingardegnum og 10 ár fram. Avgjald verður síðan ásett eftir hesi upphædd. Um avgjaldskyldugi ikki ger hesa meting sjálvur, ella eru ivamál annars, ásetir Tinglýsingarstovan hesa upphædd.
Stk. 2. Tá veð verður tinglýst í fastari ogn, tó ikki veð sambært ognarveðbrævi ella skaðaloysisbrævi, sum trygd fyri láni í realkredittinstituttum ella láni í peningastovnum við upprunaligari afturgjaldingartíð á í minsta lagi 10 ár og hægst 30 ár, roknast tann parturin av láninum, ið verður tikin til at avloysa eitt lán við samsvarandi panti í somu ogn ikki til ta veðtryggjaðu upphæddina, sbr. stk. 1. Verður veðbrævið burturvíst av Tinglýsingarstovuni, og skal veðbrævið ikki seinni tinglýsast, ella nýggja veðbrævið verður burturvíst sum ikki effektuerað innan 1 ár eftir tilmelding til tinglýsingar, er avgjaldsfyrimunurin eftir 1. pkt. dottin burtur. 1. pkt. kann verða nýtt, sjálvt um tað nýggja pantið er sum eitt ella fleiri veðbrøv, og sjálvt um tað nýggja pantið bert partvíst avloysir verandi lán. Verður veðbrævið avloyst við fleiri veðbrøvum, er tað ein treyt, at tey nýggju veðbrøvini í minsta lagi í eitt ár eftir tinglýsingina av nýggja pantinum hava pant í somu ogn. Fyri at kunna brúka ásetingina í 1. pkt. er tað ein treyt, at tilmelding av tí nýggja pantinum til tinglýsingar fer fram, áðrenn verandi veð er avlýst, og at tað greitt verður tilskilað og váttað, at tilmelding av tí nýggja pantinum til tinglýsingar fer fram treytað av, at verandi veð verður avlýst, og at verandi veð er avlýst í seinasta lagi 1 ár eftir tilmelding til tinglýsingar av tí nýggja pantinum.
Stk. 3. Fyri tinglýsing av broytingum í veðbrævinum, har veðbrævið eisini skal fevna um veð í aðrari ella øðrum føstum ognum, verður fult avgjald av veðtryggjaðu upphæddini goldið fyri hvørja av hesum tinglýsingum, sbr. stk. 1.
Stk. 4. Fyri tinglýsing av hækkingum av tí veðtryggjaðu upphæddini skal avgjald rindast, sbr. stk. 1, av muninum millum restskuldina og ta nýggju veðtryggjaðu upphæddina.
Stk. 5. Landsstýrismaðurin kann áseta nærri reglur um skjalprógv fyri, at treytirnar eru loknar, herundir skjalprógv fyri støddini av eini møguligari restskuld.
§ 3 b.3) 1) Fyri tinglýsing av ognarfyrivarni í motorakførum, húsvognum, lendisakførum, leguvognum og viðfestivognum sbrt. § 42 b í løgtingslóg um tinglýsing er avgjaldið 1% av upphæddini, ognarfyrivarnið skal tryggja.
§ 4. 2) Tinglýsingaravgjald skal rindast til Tinglýsingarstovuna, áðrenn avgjaldskyldug skjøl sbrt. hesi lóg verða tinglýst.
Stk. 2. 2) Tað áliggur tí avgjaldskylduga at rokna og inngjalda avgjaldið. Tann avgjaldskyldugi er:
1) Við eigaraskifti, tann ið fær síni rættindi tinglýst.
2) Við veðseting, veðsetari av ognini.
§ 5. 2) Avgjaldskyldug skjøl sbrt. hesi lóg verða burturvíst frá dagbókini, um tinglýsingaravgjald ikki er goldið.
§ 5 a. 2) Avgjøld sbrt. hesi lóg kunnu innheintast við panting. Peningurin fer í landskassan. Útreiðslur í sambandi við innheintan verða at rinda av tí avgjaldskylduga.
§ 5 b. 2) 3) Henda løgtingslóg er ikki galdandi fyri undirveð í alifiski og smolti, sum stavar frá rakstri av alistøð ella smoltstøð.
§ 6. Henda løgtingslóg kemur í gildi 1. februar 2006. Samstundis fer Forordning af 8. februar 1810, hvorved i Danmark og Norge med underliggende lande indtil videre påbydes en afgift af ejendommens værdi, hver gang disse overdrages til nye ejere m.v., úr gildi.
Tórshavn, 28. februar 2006
Bjarni Djurholm (sign.)
løgmaður
/ Bárður Nielsen (sign.)
Lm. nr. 49/2006
1) Broytt við løgtingslóg nr. 156 frá 23. desember 2015, har § 2 ljóðar soleiðis: ”Stk. 1. Henda løgtingslóg kemur í gildi 1. januar 2016. Stk. 2. Henda løgtingslóg hevur ikki virknað fyri avtalur, sum eru gjørdar frammanundan 1. januar 2016, og sum eru latnar tinglýsingarstovuni til tinglýsingar innan 1. februar 2016.”
2) Broytt við løgtingslóg nr. 50 frá 2. juni 2008, har § 2 er soljóðandi: “Stk. 1. Henda løgtingslóg kemur í gildi 1. juni 2008. Stk. 2. Fyri skjøl, ið eru tilmeldað til tinglýsingar framløgudagin ella seinni, men áðrenn henda lóg kemur í gildi, verður eftirrokning send fyri munin millum avgjald, ið er rindað, og avgjald sambært hesi lóg.”
3) Broytt við løgtingslóg nr. 123 frá 15. desember 2014, har § 2 ljóðar soleiðis: “Henda løgtingslóg kemur í gildi 1. januar 2015.”


text:
Umsókn um ynskinummarspjøldur skal latast akfarskránni á einum serligum oyðiblað. Oyðublaðið skal vera undirskrivað persónliga av tí sum ynskir samansetingina ella undirskrivað sambært skrivliga fulltrú frá hesum. Fulltrúin skal viðleggjast. Saman við umsóknini skal umsøkjarin gjalda upphæddina fyri rættin til ynskinummarspjøldrini umframt upphæddina fyri nummarspjøldrini.
Eru fleiri umsóknir um somu samanseting, verður samansetingin latin tí, hvørs umsókn er latin inn fyrst.
Ynskinummarspjøldur skulu vera samansett av í minsta lagi 2 og í mesta lagi 6 føroyskum og/ella donskum bókstavum og/ella tølum. Samansetingar sum longu eru skrásettar kunnu ikki latast. Samansetingar mugu ikki vera ósømiligar ella kunna vera øðrum til ampa.
Lýkur umsøkjarin treytirnar at fáa rættin til at nýta ynskinummarspjøldur, ger og útflýggjar akfarsskráin nummarspjøldrini til viðkomandi. Útflýggjan av ynskinummarspjøldrum er treytað av, at tað akfarið, sum ætlanin er at seta ynskinummarspjøldrini á, verður fráboðað til skrásetingar.
Rætturin at nýta ynskinummarspjøldur kann ikki verða latin øðrum, og er galdandi í 8 ár frá útflýggjanini av nummarspjøldrunum. Rætturin kann leingjast móti gjaldi, sbr. ásetingar í ferðslulógini um gjøld. Umsókn um hetta skal vera lata inn áðrenn tíðarskeiðið, rætturin er galdandi fyri, er farið, tó í fyrsta lagi 3 mánaðir áðrenn.
Tann, sum hevur rættin til eina samanseting, kann, tá ynskinummarspjøldrini eru avmeldað, innan 1 ár aftaná avmeldingina av nummarspjøldrunum, bíleggja samansetingina til skráseting til sama eigara. Um bíleggingin verður gjørd seinni, er rætturin til samansetingina burturdottin.
Í førum, har hýruvognur við ynskinummarspjøldrum, sum er knýttur at bilstøð, verður seldur nýggjum eigara, sum hevur yvirtikið hýruvognsloyvi saman við hýruvogninum, og partarnir eru samdir um, at nýggi eigarin kann fáa loyvi at nýta somu samanseting av ynskinummari á hýruvogninum, eru treytirnar hesar:
Ynskinummarspjøldur, sum eru bíløgd skulu verða avheintað í seinasta lagi 6 mánaðir eftir bíleggingina og áðrenn tíðarskeiðið, sum tey eru galdandi fyri, er farið. Við bíleggingina verður upphæddin fyri nummarspjøldur inngoldið. Útflýggjan av bíløgdum ynskinummarspjøldrum er treytað av, at tað akfarið, sum ætlanin er at seta ynskinummarspjøldrini á, verður fráboðað til skrásetingar.
Gjaldið fyri ynskinummarspjaldur er kr. 6000,-


text:
Fyrispurningur um íløgur og viðlíkahald
politikkur21-04-2017 - 15:22 - Jóanis Nielsen
Kári P. Højgaard, løgtingsmaður spyr Hendrik Old, landsstýrismann í samferðslumálum um íløgur og viðlíkahald av havnarløgum á útoyggj.
1.Kann landsstýrismaðurin upplýsa.Hvørjar umsóknir/ynskir um nýíløgur, ábøtur og viðlíkahald, eru seinastu 4 árini móttiknar frá kommunalu myndugleikunum vegna Fugloy, Svínoy, Kalsoy, Skúvoy, Mykines og Hest?
2.Hvat er gjørt hetta tíðarskeiðið í nevndu oyggjum?
3.Einasta samband við útoyggjar er kaisíðan og tyrlupallarnir. Metir landsstýrismaðurin ikki, at tað er ein almenn uppgáva at dagføra og viðlíkahalda hesar alneyðugu íløgur á havna-løgunum s.s. fendarar, ábøtur og nýgerð?
4.Í karmalógini eru útoyggjar ikki nevndar. Hvørjar íløgur og ábøtur á samferðsluøkinum eru ætlanir at fremja her komandi 4 árini?
Fyrispurningurin kann lesast niðanfyri:
Nr. 73/2016
Kári P. Højgaard,
Løgtingsmaður
Fyrispurningur eftir Tingskipanini § 52a
Fyrispurningur um íløgur og viðlíkahald av havnarløgum á útoyggj, settur landsstýris-manninum í samferðslumálum, Hendrik Old (at svara skrivliga eftir TS § 52a)
1. Kann landsstýrismaðurin upplýsa.Hvørjar umsóknir/ynskir um nýíløgur, ábøtur og viðlíkahald, eru seinastu 4 árini móttiknar frá kommunalu myndugleikunum vegna Fugloy, Svínoy, Kalsoy, Skúvoy, Mykines og Hest?
2. Hvat er gjørt hetta tíðarskeiðið í nevndu oyggjum?
3. Einasta samband við útoyggjar er kaisíðan og tyrlupallarnir. Metir landsstýrismaðurin ikki, at tað er ein almenn uppgáva at dagføra og viðlíkahalda hesar alneyðugu íløgur á havna-løgunum s.s. fendarar, ábøtur og nýgerð?
4. Í karmalógini eru útoyggjar ikki nevndar. Hvørjar íløgur og ábøtur á samferðsluøkinum eru ætlanir at fremja her komandi 4 árini?
Viðmerkingar
Í karmalógini 2018 til 2022 sigur landsstýrismaðurin í fíggjarmálum, at tað gongur væl í Føroyum. Ongantíð eru so nógvur peningur komin í almenna kassan og rakstrarúrslitið áðrenn íløgur verður mett til 660 mió. í 2018.
Landsstýrismaðurin í samferðslumálum hevur fráboðað nógvar dýrar ætlanir um ábøtur til bygdir í útjaðaranum, har tunlar í fleiri førum fara at avloysa vegir sum liggja í hálendi og eru sera vandamiklir í hálku og illveðri á vetrartíð.
Umframt stóru tunnilsverkætlanirnar er ætlanin at játta 7 mió. til eitt tunnilstoymi undir LV, sum eftir ætlan skal bora einar 700 metrar av tunli árliga, til smærru bygdirnar.
Vegirnir kring landið ið samanbinda bygdir og býir, (í summum førum vegir partvís gjøgnum bygt øki), hava verið roknaðir sum landsvegir, t.v.s. landið eigur vegirnar og heldur teir. Tyrlupallarnir eru ein almenn íløga og sjálvsagt kann ein rokna havnarlagið sum motorvegin út í heim fyri borgarar á útoyggj, á sama hátt sum flogvøllurin er tað fyri allar føroyingar.
Tað er at fegnast um, at liviumstøðurnar batna í útjaðaranum. Fleiri enn 80% av Føroya fólki hevur møguleikan at ferðast í bili til hvønn annan. Hendan møguleikan hava útoyggjafólk ikki, og gerandisdagurin hjá teimum hevur heilt aðrar avbjóðingar. Um t.d. skúvoyingar ætla sær ein túr inn á "meginlandið", er neyðugt at nýta tvær ferjur og minst tveir bussar hvønn vegin.
Vit eiga at leggja til merkis, at fólkatalið í Føroyum veksur samlað, men tað minkar á útoyggj.
Sum politikarar hava vit ábyrgdina, at skapa góðar karmar og bestu umstøður kring alt landið, og øll eiga at fáa ágóðan av búskaparvøkstrinum.
Fyri at kunna betra um viðurskiftini á útoyggj er neyðugt, at vit kenna ynskini og tørvin hjá búfólkunum, tí verður hesin fyrispurningur settur landsstýrismanninum.
Á Løgtingi, 19. apríl 2017
Kári P. Højgaard


text:
Innsent
17.07.2017 - 13:13
Í ár eru liðin 100 ár síðan samkoman Betesda í Klaksvík varð stovnað, og og síðani fyrsti salurin, sum eisini bar navnið Betesda, varð tikin í brúk.
Hetta verður feirað við drúgvari hátíðarskrá, sum kemur at fevna um tað mesta av heystinum við seks møtirøðum í september og oktober. Hátíðarhaldið byrjar leygadagin 2. september við einum sokallaðum Betesdadegi.
Nógvar broytingar og nógvur vøkstur hevur verið í Betesda hesi 100 árini. Til dømis kann nevnast, at fyrsta Betesda varð reist í 1917 har bókasavnið er. Í 1928 varð nýggjur salur bygdur, og tá varð hann reistur á núverandi grundina. Í fimmtiárunum varð salurin longdur, og fyrst í sekstiárunum breiðkaður.
Hesin salurin varð tikin niður í mars í 2012 til tess at geva pláss fyri nýggja prýðiliga salinum, sum varð tikin í brúk 15. mars 2014.
Hvat sjálvt innihaldið í hátíðarskránni er, verður boðað frá sum heystið nærkast.
Tíðindaskriv frá Kristiligu Tíðindatænastuni v/Poul Jóhan Djurhuus


text:
ELIM og IKTUS OPIÐ HÚS
Poul Jóhan Djurhuus:
OPIÐ HÚS Í ELIM Í SØLDARFIRÐI
- ein hátíðarløta
Sunnudagin 06. mai verður nýrenoveraði salurin ELIM í Søldarfirði tikin í brúk. Samstundis verður 10 ára føðingardagurin hjá KRISTILIGU SJÓNVARPSSTØÐINI IKTUS hildin.
Opið hús verður frá kl.16:00 í hugnaligu nýggju hølunum í Elim. Á pallinum fara
sangarar og tónleikarar at syngja og spæla, og høvi verður at hugna sær við einum drekkamunni og onkrum søtum afturvið.
Kl.18:00 verður sangmøti, har Eyðun Jacobsen og aðrir leiða felagssangin, og ymiskir vitnisburðar verða eisini at hoyra.
SAMKOMAN ELIM OG KRISTILIGA SJÓNVARPSSTØÐIN IKTUS bjóða øllum at vera hjartaliga vælkomin til hátíðarhaldið.


text:
Ferðsluætlan
Vega og ferðsluætlanin
Klaksvíkar kommuna hevur í samráð við donsku ráðgevingarfyritøkuna Rambøll Nyvig gjørt eina ferðsluætlan, sum vísir, hvussu ferðslan í framtíðini verður á vegakervinum.
Ætanin er gjørd í støði í ferðslutølum og greiningum av óhappum, umframt mettum ferðslumynstri sambært broyttari býarætlan og Norðoyatunlinum. Ein partur av ætlanini er at umskipa ferðsluna á fleiri vegum. Endamálið við eini ferðsluumskipan er at lækka ferðina í miðbýnum og á býlingsvegunum.
Harumframt er ein ætlan gjørd, sum vísir, hvørjir møguleikar fyri býarmenning eru í kommununi.
Ferðsluætlanin er ein langtíðarætlan, ið kann fremjast stigvíst yvir eitt ávíst áramál í sambandi við viðlíkahald av vegakervinum.
Ferðsluætlanin er tískil eitt amboð, ið er partur av langtíðarætlanini.
At seta lut á veg
Tá ið borgari og/ella virki hevur tørv á at seta einhvønn lut á vegin, so krevst loyvi frá avvarðandi myndugleikum. Klaksvíkar kommuna er vegmyndugleiki, tá ið tað snýr seg um vegir innanfyri kommunumarkið, ímeðan løgreglan er myndugleiki, tá ið tað snýr seg um ferðslulógina.
Loyvi um at seta lut á vegin skal søkjast umvegis løgregluna. Mannagongdin í samband við hetta er:
Umsøkjarin fyllir út oyðiblað og letur hetta inn á Løgreglustøðini í Klaksvík. Oyðiblaðið kann eisini sendast løgregluni umvegis teldupost á politi@politi.fo.
Løgreglan setur seg í samband við vegmyndugleikan (Klaksvíkar kommuna), og vegmyndugleikin skal so góðkenna staðið, har luturin skal standa, áðrenn løgreglan kann útflýggja loyvið til borgaran.
Verður umsóknin gingin á møti, so útflýggjar løgreglan eitt loyvi saman við eini skeltiætlan.
Oyðiblaðið til loyvi at seta lut á vegin finnist umvegis leinkjuna niðanfyri. Oyðiblaðið skal fyllast út og latast løgregluni, antin á støðini í Klaksvík ella umvegis teldupost politi@politi.fo
Tak ferðslutrygdarætlanina niður
- Trafiksikkerhedsplan - Juni 2015.pdf (2.67 MB)


text:
Málmenning hjá føroyskum børnum
Vælkomin til verkætlanina um málmenning hjá føroyskum børnum
Um tú býrt í Føroyum og eigur barn ella børn, ið eru millum 8 mánaðir og 36 mánaðir, ert tú hjartaliga vælkomin at vera við í verkætlanini um málmenning hjá føroyskum børnum.
Einasta, sum tú skal gera fyri at vera við í verkætlanini, er at útfylla eitt spurnarskjal á netinum. Spurningarnir snúgva seg um barnið hjá tær og um familju tína og tekur umleið ein hálvan tíma at fylla út.
Tey, sum vita mest um málsligu førleikarnar hjá børnum tykkara, eru sjálvsagt tit foreldur. Tí eru vit sera fegin um, at tit geva tykkum stundir at luttaka og geva tykkara íkast. Jú fleiri foreldur taka lut í kanningini, jú betri verður hon, so tí er tað okkara vón, at tú vil vera við.
Endamálið við verkætlanini er at kanna mál og samskifti hjá føroyskum smábørnum. Kanningin fer at geva okkum eina mynd av, hvussu føroysk børn ogna sær málsligar førleikar. Verkætlanin er góðkend av Dátueftirlitinum og Innlendismálaráðnum, og øll svarini verða viðgjørd í trúnaði.
Tey, sum luttaka, eru við í lutakasti um bøkur sum NÁM og Bókadeild Føroya Lærarafelags hava latið sum stuðul til verkætlanina. Tey, sum vinna, fáa bøkurnar í postkassan.
Um kanningina
Hvat er MacArthur-Bates Communicative Development Inventory ofta kallað CDI?
CDI eru listar av orðum og setningum, sum foreldur svara. Tað eru tvey spurnarbløð, eitt til yngri børn, kallað Orð og keipur (gestikulatión) til børn 8 til 20 mánaðir og eitt spurnarblað Orð og setningar til børn 16 til 36 mánaðir. Bæði spurnarbløðini eru um ymiskar partar av málmenningini hjá børnunum (orð, bendingar, keipur o.s.fr.)
- Í Orð og keipum skulu foreldrini seta kross við tey orðini sum barnið skilir (men nýtist ikki at duga at siga orðið) ella um barnið bæði skilir og sigur orðið.
- Í Orð og setningum skulu foreldrini seta kross, um barnið dugir at siga orðið.
Hví brúka CDI í hesi verkætlanini?
- Tí CDI spurnarbløð gagnnýta stóru vitanina, sum foreldur hava um málmenningina hjá børnum sínum
- Tí hetta gevur okkum møguleikan at fáa vitan um nógv ymisk børn
- Tí CDI verður brúkt í fleiri enn 60 londum, og tað tí gevur møguleika at bera saman við onnur mál
Spurningarnir
Spurnarskjalið er í tveimum. Í fyrra partinum er ein listi við orðum, sum byggja á MacArthur-Bates Communicative Development Inventory (føroysk útgáva). Tú skal seta kross við tey orðini, sum tú hevur hoyrt barnið hjá tær siga. Tað hevur einki at siga, at barnið ikki dugir at frambera orðið púra rætt. Um tað til dømis sigur ‘nan’ og peikar eftir banan, so skal tú seta kross við banan.
Tað hevur einki at siga, um barnið hjá tær ikki sigur nógv orð enn. Tað er líka umráðandi at vera við kortini. Sjálvt um barnið enn er lítið og ikki sigur nógv, so heita vit á tykkum um at luttaka, tí tað er týdningarmikið at staðfesta, nær føroysk børn fara at tosa og skilja orð. So kunnu vit til dømis fáa at vita, hvørji orð føroysk børn siga fyrst og hvussu gomul tey eru, tá tey siga orðini. Summi fara helst bert at seta ein ella heilt fáar krossar. Ver ikki stúrin, um barnið bert dugir nøkur fá orð beint nú.
Í seinna partinum verður spurt um ymiskt um barnið, sum til dømis um hvussu nógv systkin eru, um barnið er í dagrøkt/stovni og spurningar um familju tykkara. Svarini kunnu hjálpa okkum at siga nakað um málmenningina í mun til støðuna hjá barninum, t.d. um barnið hevur havt millumoyrnabruna o.t. Øll svar verða viðgjørd í trúnaði. Dátueftirlitið og Innlendismálaráðið hava givið loyvi til kanningina.
Endamálið við hesi verkætlan er at lýsa, hvussu smábørn í Føroyum mennast málsliga. Tíni svar fara at hjálpa okkum at gera ein norm, sum kann hjálpa t.d. námsfrøðingum, talilærarum, lærarum, granskarum og ikki minst foreldrum, sum eru áhugað í málmenning.
Hvussu kann eg vera við?
Øll foreldur at børnum, sum eru millum 8-36 mánaðir og búgva í Føroyum, áttu at havt fingið sendandi eitt bræv við upplýsingum um, hvussu til ber at taka lut. Um tú ikki hevur fingið eitt bræv, kanst tú senda okkum ein teldupost við navni og føðingardegi hjá barninum. Send teldupostin til sissalmr(at)setur.fo. So senda vit tær loyniorð, so tú kann vera við í spurnarkanningini. Tá ið tú hevur fingið loyniorðið, kann tú fylla út spurnarskjalið á netinum.
Eg fari at heita á tykkum um at svara spurnarskjalinum so skjótt sum til ber. Bókadeild Føroya Lærarafelags og NÁM hava stuðlað við at lata bøkur, sum verða útlutaðar millum tey, sum luttaka í spurnarkanningini. Vinningin fáa tey hepnu í postkassan.
Um tú hevur nakrar spurningar um skjalið, er tú vælkomin at senda ein teldupost til sissalmr(at)setur.fo ella ringja 292543.
Soleiðis fyllir tú skjalið út
Mælt verður til at seta seg við hesum, tá barnið ikki er til staðar. Bæði tí tað er ikki ætlanin, at tit kanna, hvat barnið dugir, men krossa út frá listanum og tí tit halda tykkum vita, at barnið skilir og/ella sigur. Tað tekur uml. 30-40 minuttir at svara, og eg vóni, tit vilja hjálpa mær við hesum soleiðis, at vit fáa meira at vita, um hvussu føroysk børn ogna sær málið. Tit kunnu logga út og so logga inn aftur. So byrjar skipanin aftur, har sum tit vóru komin til, og tit kunnu eisini rætta. Men tá ið skjalið er liðugt útfylt, ber ikki til at rætta meiri.
Fyri at vera við í kanningini skal tú skriva føðingardagin hjá barninum og loyniorðið í teigarnar. Føðingardagurin verður skrivaður soleiðis DDMMÁÁ. Um barnið hjá tær hevur føðingardag 24. apríl 2012 skal tú skriva 240412.
Kanningin er í tveimum pørtum, annar um málmenning og hin er spurningar um barnið og familju tykkara.
Tá ið tú tekur lut í kanningini, játtar tú samstundis at vera við í verkætlanini og at svarini hjá tær kunnu goymast í dátusavninum hjá verkætlanini. Øll svar verða viðgjørd í trúnaði, og verkætlanin hevur fingið neyðug loyvi frá Dátueftirlitinum og Innlendismálaráðnum.
Trýst her fyri at vera við í kanningini
- Spurningur: Eg havi ikki fingið bræv um luttøku, kann eg vera við kortini?
- Svar: Ja, um tú býr í Føroyum og barnið hjá tær eru millum 8 mánaðir og 36 mánaðir í mars 2014.
- Spurningur: Eg gjørdi eitt mistak, tá ið eg fylti skjalið út. Hvat geri eg?
- Svar: Um tú enn ert loggað/ur á skipanina, kann tú royna at trýsta á knøttin “aftur” í skjalinum, ella royn at logga teg inn umaftur. Um hetta ikki riggar, send so teldupost við føðingardegi og loyniorði til sissalmr(at)setur.fo og vit royna at loysa trupulleikan.
- Spurningur: Eg havi tvíburar, skal eg fylla tvey skjøl út?
- Svar: Um tú hevur hug og møguleika, hevði tað verið øgiliga gott, um tú kundið fylt eitt skjal út fyri hvørt barnið. Vit vilja fegin hava so stóran part av føroysku børnunum, sum møguligt at luttaka.
- Spurningur: Eg fái ikki loyniorð og brúkaranummar at rigga?
- Svar: Brúkaranummar er føðingardagur á barninum. Dømi: 29. Okt. 2011 = 291011. Loyniorðið er sett saman av tølum og einum bókstavi (lítla r).
- Spurningur: Eg havi júst sitið og svarað spurnarblaðnum, og tá eg var liðug og trýsti á, so kom eg aftur á eina síðu, har tað stóð, at eg kundi svara spurningunum. Mann alt verða í lagi?
- Svar: Spurnarblaðið er í tveimum. Fyrsti partur er serliga um orð, har tit skulu krossa hvørji orð barnið skilir/sigur. Seinni partur er um familjuna og barnið, t.d um barnið hevur havt millumoyrnabruna. Spurnarblaðið er liðugt tá tú sær hetta: “Takk fyri at tú gav tær stundir at vera við í verkætlanini” og trýstir á “liðugt”.
- Spurningur: Nær er ov seint at luttaka?
- Svar: So leingi síðan er virkin, ber til at luttaka. Tað hevur stóra týdning at so nógv sum møguligt luttaka. Boðað verður frá á heimasíðuni tá innsavningin er liðug.
Ofta settir spurningar FAQ
Samband
Um tú hevur nakrar spurningar ella um tú vilt hava meiri at vita um verkætlanina, ert tú vælkomin at skriva til sissalmr(at)setur.fo ella ringja á 292543.


text:
Yvirskipað sæð fremur stjórin arbeiðsuppgávur skilgreinaðar av nevnd felagsins.
Ynski hjá P/F Auto er, at stjórin skal ganga á odda í felagnum, hvørs fremsta endamál er at reka hýruvognskoyring í Tórshavnar Kommunu og menna P/F Auto.
Uppgávur hjá stjóranum eru m.a at skipa samskiftið við kundar umframt at skapa nýggj samstørv, hava yvirlit yvir fíggjarstøðu felagsins, setan av starvsfólki, tryggja eitt høgt tænastustøði o.s.fr.
Førleikar
Eginleikar hjá stjóranum í P/F Auto skula mynda nýhugsni, ágrýti og framleidni. Felagið hevur fjølbroyttar ætlanir fyri framman og stjórin skal hava førleikar at útinna hesar og samstundis vera avgjørdur, tá knappar avgerðir skula takast.
Harumframt skal stjórin mynda ein jaligan hugburð, duga væl at vegleiða starvsfólkum, hava gott yvirlit og hava førleikar at stýra fíggjarligu viðurskiftum felagsins.
http://starvsportal.fo/job/auto-soekir-stjora/


text:
Talvur við hagtølum yvir fold
Ár 2010: Talvur, ið vísa úrtøkuna av ymiskum eplasløgum, sum vóru við í royndunum í 2010
Ár 2011: Talvur, ið vísa úrtøkuna av ymisku eplasløgunum, sum vóru við í royndunum í 2011
Ár 2012: Talvur, ið vísa úrslit av ymsu eplasløgunum, sum vóru brúkt í royndunum í 2012
Ár 2013: Talvur fyri flagveltu í 2013. Talvur fyri moldveltu í 2013
Ár 2014: Talvur, ið vísa úrtøkuna av ymiskum eplasløgum, sum vóru við í royndunum í 2014
Ár 2015: Talvur, ið vísa úrtøkuna av ymiskum eplasløgum, sum vóru við í royndunum í 2015
Ár 2016: Talvur, ið vísa úrtøkuna av ymiskum eplasløgum, sum vóru við í royndunum í 2016
Ár 2017: Talvur, ið vísa úrtøkuna av ymiskum eplasløgum, sum vóru við í royndunum í 2017


text:
Valentine’s dagurin er um nakrar fáar dagar, og í tí sambandi havi eg funnið eina lekkra kapping, til mínar fittu fylgjarar.
Nakað sum liggur til føroyingar, er góður matur. Ongin hugni uttan góðan mat, ikki so? Tá eg eri heima í Føroyum, dámar mær væl at fara út at eta. Tað er ikki mest av øllum maturin, men líka so nógv hugnin, sum fylgir við, tá man fer burtur frá sínum egna køki. Eg minnist í byrjanini, tá sjeikurin og eg fóru út at eta.. Fyri hann var høvuðs fokus heilt sikkurt maturin!! haha… so skjótt hann hevði svølgt seinasta bitan, so var hann klárur at fara út um hurðina. Eftir hondini havi eg lært hann, at tað hugnaliga vit at fara út, er eisini at sita og práta og slappa av, so nú gongur betur við okkara datenights.
Á Valentine’s Day er nokk eitt tað mest vælumtókta, at bjóða makanum út til ein betri bita. Hetta er ómakaleyst, men kann skjótt blíva dýrt. Nøkur vilja fegin brúka nógvar hundra krónur uppá onkra serstaka máltíð, har onnur ikki hava so høg krøv.
Í samband við Valetine’s Day fór eg at hugsa, at tað hevði verið lekkurt við einari “give away” uppá eitt gávukort, til onkra lekkra matstovu. Er tað nakað stað, ið eg bara hava hoyrt jaligt um, ja so er tað Angus Steakhouse! Øll sum eg havi tosað við, lata soo væl at, og eg kann bara vera einig. Tað er einkult, men lekkurt. Eitt perfekt stað at fara á Valentine’s Day.
Mær hevur altíð dámað hølini so væl. Eg veit ikki um tað kemur av, at eg arbeiddi sum tænastufólk har niðri, tá tað fyri nøkrum árum síðani at Carello. Tað er mitt í býnum, men at líka væl eitt sindur avsíðis og tað dámar mær ordiliga væl. Eg fái eina heimliga kenslu, tá eg komi inn har. Í gjár lat nýggja matstovan upp í Klaksvík, so tað má vera eitt tekin uppá, at eftirspurningurin er stórur.
So tit, tað tók ikki langa tíð at yvirtala fittu fólkini í Angus Steakhouse, tá eg spurdi um tey vildu stuðla. Tey hava nemliga latið eitt !! GÁVUKORT Á 500 KR !! og tað er alvorliga lekkurt. So túsund takk fyri tað!
Kappingin byrjar seinni í kvøld. Tað kemur at fyriganga á facebook, so tað er bara at fylgja við. Kanska tú verður tann hepni vinnarin, tað hevði ikki verið so galið ha?
M&K


text:
Leiðin á Tórsvøll førir okkum á Argir
Tað kann tykjast sum ein umvegur, tá mann á leiðini til Tórsvøll fyrst fer í Gundadal og síðan út á Argir, men tað er neyðugt og eisini neyðugt at gera sær ómak, um vit skulu droyma um eina finalu á Tórsvølli 26. august, har EB/Streymur er annað av liðunum.
Tað er ongin orsøk at nevna sjálvfylgiligheitirnar um, at vit plagdu at vera eitt steypalið og at Heðin hevur ført okkum til fleiri steypasigrar fyrr. Tað er nokk heldur ikki neyðugt at umrøða støðuna í Betri deildini, har vit eftir ein triðing eru komin at liggja nøkurlunda mitt í, og kunnu hava rættiliga langt upp til eitt fjórða pláss. Og at tað tí hevði verið snilt at tikið stuttu kósina út í Evropa, har vit í grundini skulu vinna dystin á Argjum í morgin, tí eftir tað kann alt henda.
Tað einasta, sum hevur nakran týdning í hesi løtu er at menn taka seg saman og vaska súra tapið í Suðuroy av sær og vísa at tað er meira drive í EB/Streymi enn í argjamonnum. Síðsta liðini hittust var onki lið nóg gott til at vinna, og tað hevði umframt eitt semifinalupláss verið øgiliga deiligt at sæð, at vit enn hava evnini at avgera dystir.
Hetta er í veruleikanum mest spennandi dysturin higartil í ár. Vit eru á útivølli ímóti einum liði, sum vit halda okkum eiga at vinna á, men sum hevur víst seg frá góðum síðum seinastu dystirnar burtursæð frá síðstu 20 minuttunum í landskappingardystinum ímóti HB farna sunnudag.
Tí vóna vit at vera fjølment og mælsk, tá Petur Reinert á Skansa Arena í Vika á Argjum klokkan 18 í kvøld setur fyrstu fjórðingsfinaluna í kappingini um Løgmanssteypið í gongd, og okkara blásvørtu hava ein møguleika at spæla seg eitt fet nærri Tórsvølli.
Saman standa vit sterk


text:
1946-2014
Jennifer Elizabeth Jacobsen var gentunavnið, og hon var fødd í San Fransisco í Kalifornia.
Hon var dóttir fuglfirðingin Hans Jacobsen, sum familjan í Føroyum misti sambandið við í tjúgunum.
Hon var yngst av átta systkjum og vaks upp í Dale City, sum er ein forstaður bara ein kilometur úr San Francisco. Heimið lá á San Bruno heyggjunum, og haðani sást býurin og víkin aftanfyri. Í líðunum uppi yvir býnum var vítt um, og góðir møguleikar vóru hjá børnum at spæla.
Hon fór at lesa á Berkeley í Kalifornia, har hon hitti Curtis Henke, sum gjørdist maður hennara.
Tey búðu mesta partin av tíðini í økinum við San Francisco víkina. Sonur teirra, Jonathan, varð føddur í 1972, og dóttirin Natasha í 1975; bæði børnini búgva framvegis í økinum við San Francisco víkina. Tá ið Curtis gjørdist doktari í búskapi, starvaðist hann sum granskari í heilsubúskapi við University of California Medical Center í San Francisco, til hann andaðist í 1999.
Í 1979 fór Jennifer í eitt fyribils parttíðarstarv á University of California Medical Center, men endin var, at hon helt á at starvast har í 26 ár, til hon fór frá við eftirløn í 2005. Mesta partin av starvstíðini var hon forritari og menti eina teldustýrda sjúkujournalskipan, sum varð brúkt á sjúkrahúsum og heilsustovum á heilsumiðstøðini .
Jennifer hevur altíð verið forvitin eftir at sleppa at kenna heimlandið hjá pápa sínum og familjuna, hann var farin frá.
Ikki fyrr enn á sumri í 1997 vitjaði hon Føroyar á fyrsta sinni, og úr hesari og mongum fylgjandi ferðum spratt søgan um pápan, sum varð útgivin í 2008.
Útgávur:
2008 Saknaði sonurin
Umrøða.
Eilen Anthoniussen: Jennifer fann sína familju. Dimmalætting 22. november 2008
Snorri Brend: Gátan um saknaða sonin í Fuglafirði. Sosialurin 22. november 2008
Jústinus Leivsson Eidesgaard: Ein love-story úr Fuglafirði
Heimasíða:


text:
Týsdagin 9. august vóru 5 mál fyri tingið. M.a. var málið um Landsbanka Føroya og Føroya Váðaráð fyri til 1. viðgerðar. Málið hevur Kristina Háfoss, landstýriskvinna, lagt fyri tingið.
Fyrrverandi samgonga avtók Landsbanka Føroya í 2013, og ætlanin hjá núverandi samgongu er at endurstovnað henda sama stovn, tó við ávísum broytingum.
Endurstovnaði landsbankin skal hava sum høvuðsendamál, at tryggja og styrkja føroyska búskapin frameftir. Landsbankin skal vera ein sjálvstøðugur almennur stovnur, sum virkar óheftur av politisku skipanini. Landsbankin skal mannast av eini 7 mannanevnd: 2 limir valdir av landsstýrismanninum, 2 limir frá Fróðskarparsetri Føroya, 1 limur frá arbeiðsgevarafelagnum, 1 limur frá fakfeløgnum og 1 limur frá Kommunufelagnum. Landsbankin skal umsita ogn, skuld og gjaldføri landsins, og eisini kann landsbankin umsita skuld og ogn hjá kommunum og almennum grunnum, og harumframt veita hesum lán.
Fíggjarliga støðufesti landsins verður umsitið av tveimum instansum í felag: Landsbanka Føroya og Føroya Váðaráð. Hesir báðir stovnar skulu saman virka fyri, at veita eyka trygd til føroyska búskapin og Føroya fólk. Føroya Váðaráð skal virka sum eftirlitsstovnur, ið skal eyðmerkja og hava eftirlit við fíggjarligum váða í Føroyum í síni heild. Eisini skal stovnurin koma við ávaringum og tilmælum fyri at tryggja haldføri í føroyska búskapinum. Føroya Váðaráð verður mannað av eini 5 mannanevnd tvørturum verandi eftirlitsstovnar. Nevndin verður mannað av umboðum úr tryggingareftirlitinum, búskaparráðnum, Landsbankanum, skráseting føroya og Finanstilsynet.
Landsbanki Føroya og Føroya Váðaráð skulu í felag at savna og deila vitan, umframt at koordinera tvørfakligt; á henda hátt fæst eitt breitt og greitt perspektiv av støðuni í búskapinum í føroyska samfelagnum. Endamálið er at fyribyrgja búskaparkreppum í Føroyum framtíðini, samstundis sum at tryggja ein haldgóðan búskap.
Í Føroyum er støðan tann, at sjálvt tær minstu broytingarnar kunnu hava stórar avleiðingar á samfelagið. Eitt nú hava vit upplivað, á hvønn hátt laksalúsin kann hava ovurstórar avleiðingar á alivinnuna og føroyska búskapin. Tískil er neyðugt við neyvum eftirlitið, har vit ikki bert hyggja at einum stovni í senn, men har vit hava eitt yvirskipað eftirlit savnað á einum stað. Hetta førdi Tjóðveldi m.a. fram til 1. viðgerð av málinum um endurstovnan av Landsbankanum.
Eisini førdi flokkurin fram aðrir fyrimunir við at endurstovnað Føroya Landsbanka. M.a. at kommunur og almennir grunnar fáa lægri rentuútreiðslur við at upptaka lán hjá Landsbankanum – heilt niður í 0,5% í mun til núverandi rentu áleið 1,75%
Eisini slepst undan dupultfunktiónum, tvs. at ogn og skuld bæði hjá landinum, kommunum og almennum grunnum verða umsitin á eitt og sama stað, og ikki spjatt út á ymsar peningarstovnar. Umframt hetta fáa Føroyar ein miðbanka líknandi stovn, eins og øll onnur lond vit javnan samanbera okkum við.
Andstøðan førdi m.a. fram at Landsbankin ikki er ein trygd fyri, at vit ikki fáa búskaparkreppur í framtíðini, og at ratingin hjá Moody’s fyri føroyska búskapin er farin upp, samstundis sum at rentan er lækkað síðani Landsbankin varð avtikin.
Samgongan vísti á, at vit í einum samfelag altíð fara at uppliva sveiggj í búskapinum, hetta er ein partur av gongdini í samfelagnum – vit hava góðar tíðir, og vit hava ringar tíðir. Kortini kunnu vit fyribyrgja, at sveiggini ikki verða so ógvuslig. Hetta gera vit, við at hava eitt aktivt amboð, sum virkar fyri einum haldgóðum búskapi í landinum. Endurstovnaði Landsbankin fær fleiri heimildir enn áður, m.a. viðvíkjandi innlit. Landsbankin kann nú fara aktivt inn við heimild í lóg, og áseta bót um viðkomandi upplýsingar verða hildnir aftur fyri stovninum. Eftirlitið verður ikki longur spjatt men savnað á einum stað, og vit fáa eitt dynamiskt samskifti millum Landsbankan og Føroya Váðaráð. Hendan skipanin gevur eina eyka trygd fyri gjøgnumskygni og einum haldgóðum búskapi.
Harafturat vísti Tjóðveldi á, at framgongdin í føroyska búskapinum í dag als ikki kann sporast aftur til avgerðina í 2013 um at avtaka landsbankan – soleiðis sum andstøðan sera naivt førir fram. Búskapurin í 2016 er meir enn tvífaldur síðani seinast í 90 árunum, og góða ratingin fyri Føroyar kemst ikki av avgerðini hjá fyrrverandi samgongu um at avtaka Landsbanka Føroya. Búskapurin í føroyska samfelagnum er sum heild vaksin seinastu árini, og er hetta serliga orsakað av gongdini í føroysku fiskivinnuni. Hetta er tann búskaparliga gongdin, sum Tjóðveldi vil virka fyri at varðveita og tryggja í framtíðini.
Rakul Beinirsdóttir Poulsen


text:
Hósdagin 19. mai skipaði Eysturoyar Vinnulívsfelag fyri vinnuráðstevnu í Løkshøll við heitinum "Estlendski vakstrarfrymilin.
Magnus Rasmussen, borgarstjóri, bjóðaði luttakarunum vælkomnum til Runavíkar, og síðan var farið undir skránna.
Fyrrapartin vóru tvær framløgur. Jens Christiansen, formaður í dansk-estiska vinnuráðnum, greiddi, við støði í drúgvum vinnuroyndum í Estlandi, frá Estlandi sum íløguvinarligum landi fyri útlendskar fyritøkur.
Eftir stuttan steðg tosaði Hartvig Joensen, deildarleiðari á Havsbrún, um føroyskar vinnukarmar. Afrat einum ynski um lagaligari karmar m.a. í samband við skattalóggávu, var høvuðsboðskapurin, at tað var neyðugt fyri vinnuna, at hon hevði støðugar karmar at virka undir.
Seinnapartin greiddi høvuðsfyrilestrarhaldarin, estlendski fíggjarmálaráðharrin, Jürgen Ligi, frá, hvussu estar høvdu borið seg at við at skapt stóran búskaparvøkstur seinnu árini. Hann legði serliga dent á eitt lágt og flatt skattaprosent og støðug viðurskifti hjá vinnulívinum at virka undir.
Eftir steðgin seinnapartin varð skipað fyri pallborðskjaki. Teir tríggir fyrilestrarhaldararnir mannaðu pallborðið saman við trimum umboðum fyri politisku skipanina, Magna Laksafoss úr Sambandsflokkinum, Óla Breckmann úr Fólkaflokkkinum og Høgna Hoydal úr Tjóðveldi.
Yvirskipað varð kjakast um, hvussu politiska skipanin kann stimbra føroyskt vinnulív, og hvørja ávirkan átøk á økinum kunnu hava á vælferðartænasturnar í samfelagnum. Kjakið var lívligt millum pallborðsluttakararnar, og viðmerkingarnar úr salinum vóru nógvar, og bar hetta boð um eina væleydnaða ráðstevnu, ið bæði var upplýsandi og eggjaði til kjak.
23.05.2011
Væleydna ráðstevna um estlendska vakstrarfrymilin í Løkshøll
Hósdagin 19. mai skipaði Eysturoyar Vinnulívsfelag fyri vinnuráðstevnu í Løkshøll við heitinum "Estlendski vakstrarfrymilin.


text:
Myndin er frá Effo støðini í Skálabotni har útisiglarar og annað gott fólk hittast hvønn fríggjamorgun til morgunmat og kaffimik.
Um Antares
Felagið var sett á stovn 5. Juni 2004.
Endamál felagsins
-
virka fyri at nøra um samstarv og samanhald í millum limirnar, og ímillum familjur teirra.
-
eftir førimuni at verða teimum limum til hjálpar, sum á ein ella annan hátt koma illa fyri.
-
eftir førimuni at veita limum ráð og vegleiðing um skattaviðurskifti, pensjónsviðurskifti o.a.
-
skipa fyri fyrilestrum og á annan hátt savna inn vitan til limirnar.
-
skipa fyri tiltøkum so sum útferðir, bowling, veislum og annað sum kann nøra um samanhaldið.
-
at samanseta og senda út tíðindi til Skip og bátar.
Um tú ynskir samband við felagið, er best at senda teldupost til : antares@antares.fo. Vit kunnu ikki altíð svara telefonini.
Felagið hevur ídag gott 550 limir. Sum er ein øking uppá 410 síðani August í 2011 tá ið vit bara vóru 140 tilsamans.
- Tað árliga limagjaldi er 300,- kr fyri aktivar limir sum búgva í Føroyum.
- Tað árliga limagjaldi er 100,- kr fyri tey sum búgva uttanlanda, sum ikki
starvast uttanlanda meira/hvílandi limir og tey sum eru yvir 60 ár.
- Lesandi gjalda bara 50,- kr um árið.
Kontanummar hjá okkum er:
9181 - 000.142.268.7 í Betri Banka
9865 - 000.308.338.6 í Norðoyar Sparikassa
-----------------------------
Sum ein fastur táttur so hittast vit til Morgunmat og Kaffimik hvønn fríggjamorgun.
Klokkan 09 á fylgjandi støðum:
- Kaffihúsið í Vágsbotnið
- Hjá Jórun í Klax.
- Pubbin á Tvøroyri
- Undurhúsið á Toftum og í Skálavík.
Klokkan 10 á fylgjandi støðum:
- Effo støðin í Skálabotni
-- Møti fjøllment. Takið vinir og kenningar við --
Broytingar kunna koma fyri


text:
Frammanundan hava fleiri fingist við klintring í Føroyum, men saknur hevur verið á skipaðum viðurskiftum. Les meira
Tað eru ymskir møguleikar fyri klintring í Føroyum: Buldra (bouldering), stabbar og drangarnir… Les meira
Limir í Klintrifelag Føroya fáa tíðindi um klintritúrar, nýggjar leiðir og ymisk sum rørir seg í klintrihøpi… Les meira
Klintrifelag Føroya arbeiðir við at innandura klintring aftur verður møguligt … Les meira
Hendan síðan er ætlað teimum ið ferðast í fjøllunum (Alpinistar) Les meira
Her klintrar Dave MacKinney leiðina “huffin and puffin”, sum er á suðursíðuni á Trøllkonufingri.


text:
Oda Strøm
26.04.2018 - 08:20
Mentan > Mentan > Tónleikur
Eivør er at hoyra í einum av mest umtalaðu nýggju telduspølunum í 2018.
Talan er um telduspælið "God of War", ið kom út 20. apríl á Playstation 4, sum byggir á norrønt mýtologi.
Tað er tónaskaldið Bear McCreary, sum hevur komponerað tónleikin á nýggja telduspælinum. Hann er m.a. kendur fyri at hava gjørt tónleik til seriur sum The Walking Dead, Battlestar Galactica og Outlander.
McCreary var sera glaður um at fáa Eivør við, tí sambært honum lyfti tað tónleikin upp á eitt heilt annað støði.
- Eivør var ein heilt fantastiskur kreativur partnari og kom við einum heilt nýggjum støði av persónligheit til tónleikin. Eg var púra vekk í tí breiða dynamiska og kensluliga vavinum, sum rødd hennara gav, segði Bear McCreary millum annað við heimasíðuna Gamespot.
Eivør er at hoyra gjøgnum alt telduspælið, men til ber at hoyra ein part omanfyri.


text:
Leys størv
Hjá lestrarvegleiðingini kanst tú fáa vegleiðing og stuðul í ymiskum persónligum viðurskiftum í sambandi við lesturin.
Bárður Rasmussen er lestrarvegleiðari á Føroyamálsdeildini.
Lestrarvegleiðarin er at hitta:
Lestrarskrivstovan
J. C. Svabosgøta 7
FO - 100 Tórshavn
Viðtalutíð:
Mánadag kl. 9.00 - 15.00
Týsdag kl. 9.00 - 15.00
Fríggjadag kl. 9.00 - 15.00
Møguligt er at avtala aðrar tíðir, og eisini er møguligt hjá lestarvegleiðaranum at koma út á Føroyamálsdeildina.
Eisini ber til at ringja á tlf. +298 292579 ella at senda t-post til bardurr@setur.fo
Bárður Rasmussen, lestrarvegleiðari
Ritvør Høvundsdóttir - Leiðbeining um at skriva bókmentaritgerð á Føroyamálsdeildini


text:
Fyribyrg við plakat og skermmynd
Kanningar vísa, at nógv tey flestu sita saman við øðrum og drekka, áðrenn tey koyra ávirkað. Varnast tú onkran, ið ætlar at koyra ávirkað/ur, heita vit á teg um at leggja uppí. Tú kanst gera tað lættari við at skriva út A4-plakat, sum tú finnur í høgra bredda. Her er eisini er skermmynd, ið kann takast niður fyri seta á skermar í veitsluhøli, skúla ella arbeiðsplássi.
Fyribyrg - Soleiðis koma tú og tínir vinir trygt heim:
- Avtala áðrenn veitsluna, hvør koyrir heim
- Ert tú vertur, bjóða eisini drykkir uttan alkohol
- Skipa fyri flutningi heim til gestir ella bjóða teimum at gista
Legg uppí - Soleiðis steðgar tú tínum ávirkaða vini at koyra:
- Sig, at tær dámar illa, at hann/hon koyrir
- Royn at tosa hann/hana frá at koyra og tak møguliga billyklarnar
- Fá onnur at hjálpa tær at tosa hann/hana frá at koyra
- Ring eftir hýruvogni og læn honum/henni møguliga pening at gjalda við
- Bjóða tær at koyra, um tú ikki hevur drukkið
- Um hann/hon kortini koyrir – ring til løgregluna á 35 14 48
GG: Um tú forðar einum persóni at koyra ávirkaður, gert tú honum eina stóra tænastu.


text:
Í dag var brim úti við Strond í Havn. Inn móti gamla Bukkevald sló aldan við so stórari kraft, at jørðin skalv og brimið stóð upp í loft sum eitt gosfjall. Út móti Boðanesi var uppgangur í hvørjari vík.
Úr køksvindeyganum sæst eitt farmaskip sigla oman og niðan í Nólsoyarfirði. Eftir øllum at døma bíðar skipið eftir atløguplássi í Havn. Á fartelefonini sigur appin, Ship Finder, at hetta er finska Mistral, ið skal sigla við farmi í tríggjar vikur fyri Norrønu. Meðan føroyska ferjan er 36.000 bruttoregistartons, er finska farmaskipið 10.471 bruttoregistartons.
Heimanfyri Bukkevald er gamla fiskastykkið. Í baksýni síggjast antennurnar hjá radioamatørunum og longst til høgru hómast reyðu felagshúsini og longst burturi sæst Glyvursnes.
Eisini úti í Sandagerði er so mikið av uppgangi, at ikki er ráðiligt hjá havsvimjarum at fara á bláman í dag.
Men inni í ósanum í Sandagerði er púra stilt. Meðan Sandáfossur brúsar og kvøður og krákurnar flúga og pilka, stendur ein sílafiskari í sjálvlýsandi drakt og roynir eydnuna.
Seinasta myndin er aftur av Bukkevald. Saltrákin er nú so rámur, at eg sleppi mær í bilin innan myndatólið verður saltsprongt, sum okastungan á breyðnum í døgurðatímanum. Hetta var ein døgurðatími í Havn. Væl gagnist!


text:
Í ár er fyrstu ferð at altjóða svimjisambandið FINA gevur heiðursmerkjavinnarunum peningavirðislønir afturat heiðursmerkjunum. US$12.000 fyri gull, 7.000 fyri silvur og 5.000 fyri bronsu, umframt US$25,000 bonus fyri heimsmet. Umroknað við dagskursinum altso einar 67.000 krónur fyri gull, 39.000 fyri silvur, 28.000 fyri bronsu og 140.000 fyri heimsmet. Alt í alt gevur sambandið einar 2 milliónir amerikanskir dollarar til heiðursmerkjavinnararnar, ella 11,2 milliónir danskar krónur.
Um vit til stuttleikar rokna eitt sindur uppá møguleikan hjá Michael Phelps at taka 7 gull, so eru tað altso einar 469.000 krónur frá FINA, umframt sikkurt bonus frá amerikanska svimjisambandinum eisini, og frá sponsorum. Av teimum 7 greinunum eigur hann nýggj heimsmet í tveimum; so um vit varliga vænta at hann setur heimsmet aftur í teimum, verður tað 469.000 + 280.000 = 749.000 krónur frá FINA aleina, fyri luttøkuna á HM 2007. Ikki so galið.


text:
"Havið"
Tað skilst, at mann ordiliga hevur forsømt seg, men eg visti ikki um teir tríggjar fyrilestrarnar, sum hava verið í Norðurlandahúsinum um list og listahandverk, ið vórðu hildnir sum partur av listahandverks- og sniðgevingarverkætlanini ØDESIGN. Hetta eru av sonnum tríggir kapasitetar, ið hava hildið fyrilestur: Ole Lislerud, professari á kunstakademinum í Oslo helt fyrilesturin: "Kunsthåndværket ved en milepæl". Angelica Blomhage, kurator og listafrøðingur á Gotlands Konstmuseum helt fyrilestur um hav og vatn í samtíðarlistini og Tróndur Patursson helt fyrilesturin "Kosmiska havið". Eri hørm um, at eg ikki fekk hesar fyrilestrar við, men eg var til ta einu ferniseringina av trimum og tosaði har við áhoyrarar, sum vóru sera væl nøgdir. Tróndur Patursson dugir serstakliga væl at greiða frá tí, sum hann ger og professarin hevði eftir øllum at døma verið sera provokerandi í sínum fyrilestri við m.a. at siga, at listahandverkið er deytt.
Har var annars ordiligt lív í Müllers Pakkhúsi leygardagin við løttum violintónleiki og eini ørgrynnu av sera ymiskum listahandverki, har okkurt er meira listarligt enn funktionelt, meðan okkurt annað er meira funktionelt enn listarligt. Sumt av tí framsýnda eru vakrir brúkslutir, meðan okkurt annað er rætt og slætt kitsch. Eg seti inn myndir her, sum Jan Andersson tók ferniseringsdagin og niðri undir seti eg inn tíðindaskriv um tiltakið.
Tíðindaskriv: Fyrilestrar og marathon-fernisering
Í viku 39 vitja listahandverkarar úr Gotlandi og Bornholm í Føroyum.
Áður hava listahandverkarar úr báðum oyggjunum sýnt fram í Norðurlandahúsinum í sambandi við 3- ára verkætlanina, Ø-design. Tað var í 2008 og 2010. Føroyingar hava eisini vitjað Gotland og Bornholm við framsýningum.Í 2010 høvdu listahandverkarar úr teimum trimum oyggjunum eisini framsýningina "Inselndesign" í stórfingnu hølunum á Norðurlendsku Sendistovuni í Berlin. Í hesum umfarinum luttaka 21 framsýnarar av Bornholm, 13 úr Gotlandi og 6 úr Føroyum. Talan er sosatt um eina fjølbroytta framsýning bæði í tilfari, sniði og listabúna.Almennu fyrilestrarnir í Norðurlandahúsinum fríggjadagin 30. septembur og framsýningin "Havið", sum letur upp leygardagin 1. oktobur í Müllers Pakkhúsi og á Føroya Sjósavni, eru fyribils endin á samstarvinum millum Føroyar, Gotland og Bornholm. Endamálið var at menna kunnleikan til hvør annan og at fáa í lag framtíðar samstarv millum listahandverkarar. Hetta til tess at styrkja arbeiði teirra, og vónandi menna mentanar-ferðavinnuna á Gotlandi, Bornholm og í Føroyum so tey ferðandi geva norðurlendska listahandverkinum meiri ans.
Leygardagin 1. oktobur, Marathon-fernisering, "Havið":
Kl. 14.00 - 15.00 fernisering í Müllers Pakkhúsi, umboð frá mentamálaráðnum setur framsýningina.
Kl. 15.30 - 17.00 fernisering á Føroya Sjósavni, Heðin Mortensen, borgarstjóri, setur framsýningina.
Hesi luttaka av Bornholm:
Else Linde, Lise Elvang, Evelyn Noval, Heidi Hentze, Helle Lund Hansen, Kattarina Yxhufvud, Jseper Nielsen, Vibeke Berland, Rikard Palmquist, Eva Brandt, Timmi Kromand, Baltic Sea Glass, Bodil Brandt, Lenny Goldenberg, Edith Eriksen, Helle Hutchinson, Kumiko Kimbara Asti, Pernille Stougaard, Elinor Andersen og Lene Fensholt.
Hesi luttaka úr Gotlandi:
Heléne Schüldt, Eva Mozard, Kristina Torsson, Karin Sutare - Idun, Ulla Ahlby, Eva Hållsten, Kerstin Osvald, Eva Kothe, Stina Lindholm, Lena Scharp, Måna Engström, Angelica Blomhage og Frode Falkenhaug.
Hesi luttaka úr Føroyum:
Tita Vinther, Oggi Lamhauge, Ole Jacob Nielsen, Jógvan Biskopstø, Astrid Andreasen og Guðrið Poulsen.


text:
Ítróttur
Ítróttur er kropslig venjing undir føstum reglum vanliga skipað og íðkað sum kapping. Hóast ítrótt er spæl, krevst ofta av teimum, ið íðka ítrótt, at tey eru sterk av lyndi. Og í t.d. kappingarítrótt er gleðin at vinna ofta vann størsta. Kappingarítrótt er vanliga skipað eftir reglum og lógum, so at treytirnar hjá teimum, sum kappast, skulu vera tær somu. Ítrótt mest er sprottin úr gerandisvirksemi, til dømis renning, bogaskjóting og glíming. Onnur ítrótt, til dømis vælumtóktu bóltspølini, er nógv nýggjari. Og so hvørt útgerðin mennist, verða reglurnar broyttar, so at eitt ítróttafólk ikki skal hava fyrimun fram um annað. Stuðlar og sjónvarp ávirka ítróttina nógv. Bestu leikararnir vinna milliónir, og størstu ítróttahendingarnar síggjast um allan heimin um fylgisvein. Hvør ítróttargrein hevur sínar reglur, so øll, sum leika, skulu vita, hvussu ið leikað skal verða. Kampleiðarar og dómarar eru við á leikvølli og fylgja gjølla við, at leikarar halda reglurnar. Í summum spølum floyta teir hart, tá ið leikur skal byrja, ella steðgur skal verða. Eisini vísa teir við flaggi ella hond, at leikarar skulu vita, hvar ið nú er farið fram. Í reglunum fyri ymisku spølini er skrivað, hvussu breiður og langur vøllurin skal vera, hvussu hann skal vera merktur, og hvar ið málini skulu vera. Kanska eru ymiskar reglur, einar fyri vaksin og einar fyri børn. Í t.d. kurvabólti eru tríggjar støddir av plátum og fríkastøkjum: fyri vaksin, ung og yrkisleikarar. Soleiðis er eisini í m.a. fótbólti, har yngstu leikararnir spæla tvørturum á hálvum vølli og í handbólti, har tey smáu spæla á lítlum vølli við lítum bólti.
Í liðiítrótt, sum til dømis fótbólti ella handbólti, mugu leikarar arbeiða saman, skulu teir vinna. Fremstir í liðiítrótt eru oftast álopsleikararnir - teir, ið skora málini. Men royndu allir at skora, vóru eingir verjuleikarar at forða hinum liðnum at skora. Hvør leikari hevur sítt pláss á liðnum, og allir eru líka týðandi, at liðið skal vinna. Búnar hava nógv at siga í liðiítrótt. Áskoðarar og leikarar duga eftir teimum at skyna, hvør ið er í parti. Innanundir búnanum við eyðkennislitinum eru leikarar í ymiskum verjum, ella teir hava verjur um knø og albogar. Tað er serliga í spølum, tá ið leikarar renna ofta hvør á annan og detta, til dømis í amerikonskum fótbólti, íshockey, rugby ella handbólti. Skógvar eru gjørdir til ymisku undirløgini - gummisóli til innandura spæl og skógvar við tøppum undir til gras. Bóltur er týðandi útgerð hjá summum, og hjá øðrum er neyðugt við ketsjara ella batti. Í einstaklingakappingum kappast luttakarnir hvør móti øðrum. Summir í greinum, sum lættur eru at máta, og har ið met kunnu setast. Maður móti manni eru t.d. í tennisi, judo og fikting. Fleiri kunnu kappast í senn í kapprenning ella á rossabaki. Í summum greinum eru ítróttafólk púra einsamøll tá tíð, tey kappast. Soleiðis er m.a. í alpinari skiðrenning og bogaskjóting. Kappingar eru, har ið ikki ber til at síggja beinleiðis, hvør ið vinnur. Har eru dómarar, sum geva stig, og bíðað verður altíð í spenningi eftir úrslitinum. Soleiðis er í fimleiki, og tá ið kavað verður.
Innihaldsyvirlit
Um orðið[rætta | rætta wikitekst]
Orðið kemur frá fornnorrønum iþræt sum er í ætt við íð sum merkir at útinna (íðka) nakað. Ítrótt er sambært orðabókum kvennkynsorð, men í mannamunni verður oftast orðið ídráttur nýtt. Hetta hevur ført við sær vanliga skriviháttin ítróttur (kvennkynsorðið maskuliniserað), sum í veruleikanum á føroyskum ikki kann sigast, soleiðis sum tað verður skrivað.
Ítróttargreinar[rætta | rætta wikitekst]
Bóltspøl (lið)[rætta | rætta wikitekst]
Bóltspøl (eitt ella tvey fólk)[rætta | rætta wikitekst]
Fimleikur[rætta | rætta wikitekst]
Frælsar ítróttir[rætta | rætta wikitekst]
- Renning
- Stafettrenning
- Lop
- Kast
Súkkling[rætta | rætta wikitekst]
Stríðsítróttur[rætta | rætta wikitekst]
Motor ítróttur[rætta | rætta wikitekst]
Ítróttur við djórum[rætta | rætta wikitekst]
Vatnítróttur[rætta | rætta wikitekst]
Vetrar ítróttur[rætta | rætta wikitekst]
Annar ítróttur[rætta | rætta wikitekst]
Føroyar[rætta | rætta wikitekst]
Høvuðsgrein: Ítróttur í Føroyum


text:
Góðu áhoyrarar
Tað er mær ein heiður at halda eina røðu fyri tykkum, her útið í tí frælsu náttúru.
Eg havi sett yvirskriftina á røðuni at vera “Fjølbroytnið styrkir framburð”.
Eg fari - sum “anden generations indvandrer” - í Føroyum at koma við nøkrum tankum um bygdargøtur og samfelagið. Eg kallið meg “annan generatións innvandrari" av tí einføldu orsøk, at bæði foreldrini hjá mær eru úr Onglandi; eg eri tó føddur og uppvaksin í Føroyum.
Útið í heiminum bróta stórar aldur - um tað ikki er nóg mikið við náttúruvanlukkum, so sum tzunami´um, jarðskjálvum ella menniskjansliga gjørdum veðurlagsbroytingm, so er ófriður og kríggj eisini við at venda upp og niður uppá viðurskiftini.
Ein avleiðing er flóttafólkastreymurin, ið hevur rakt heimin og sum vit, hesi seinastu árini nú eisini kenna avleiðingarnar av í norður Evropu. Tó ikki so nógv her heima annað enn tað vit síggja í miðlunum og tá vit skulu út at ferðast. Og tó so óttast vit.
Hetta samantvinna við einum vaksandi ójavna millum “tey sum hava” og “tey sum ikki hava” ger, at gróðrarbotnur verður lagdur fyri óttan. Ótti fyri tí fremmanda, tí nýggja ella tí meira ókenda. Men tað er alt langt burturi nú.
Nú vit standa á Skarðinum millum Fuglafjørð og Hellurnar, ein gomul bygdargøta, fór eg at minnast einaferð eg og ein vinmaður skuldu ein fjallatúr - tað var ein púra vanligur góðveðursdagur og var tað eisini eitt kent fjall fyri okkum. Tó fekk hesin vinmaður nógvar umbønir um at vera serliga varin, tí tað er vandamikið, at ganga uppá fjøll. Tað kann tað eisini vera, men hesin óttin stakk seg nokk serliga upp, tí viðkomandi sum ávaraði kendi ikki fjøll so væl og hevði nokk sjálvur eina hæddarræðslu. Hann kendi ikki veruligu umstøðurnar og tí var hann bangin. Vit kundu havt tikið óttan fyri tí ókenda til okkum og set okkum niður aftur og bert hugt niðan á topparnar, men tá hevði lívið verði tað fátækari.
Í dag er hesin vinmaðurin so ein av ídnastu fjallgongu fólkunum eg kenni.
Her uppi fáa vit møguleikan at síggja heimin úr einum øðrum sjónarhornið enn tað vanliga. Vit lyfta okkum eitt sindur upp og síggja - ikki alla - men, eina øðrvísi heild. Her uppi fáa vit eisini eygað á nakrar aðrar “detaljur” - eitt nú, er plantulívið eitt annað her, enn niðri millum húsini.
Í gerandisdegnum hava vit oftani skund, renna mestsum runt í meldrinum. Tá er skjótt at gloyma, at hyggja upp, hyggja rundan um seg. Og tað er oftani neyðugt, um samanhangur skal vera í lívinum og í samfelagnum.
Leiðin her, millum Hellurnar og Fuglafjørð, er í dag næstan óbrúkt, avloyst av asfalteraðum vegum, og annars talgildum infrakervi. Leiðin er vorðin eitt offur fyri framburðinum.
Nú er tað kanska langt ímillum, at vit ganga her og síggja teir møguleikar, ið eru rundan um okkum.
At liva í nú´inum og bygdagøtan er vorðin offur fyri framburðinum og í staðin mugu vit á skeið í mindfulness, yoga og annað fyri at onkuntíð minnast nú´ið.
Kanska vit ikki skulu fata bygdargøtuna sum offur, men við einum nýggjum endamálið. Einum endamálið har tað ikki snýr seg um at koma frá A til B, men heldur at vera í og uppliva løtuna millum A og B.
Men, aftur til “yvirskriftina - Fjølbroytni styrkir framburð.
Í dag liva flest okkara í einum ótta fyri tí ókenda, fyri broytingum og fyri fremmandum, men tað er kanska akkurát fleiri fremmand eygu, hendur og høvd okkum tørvar, at flyta samfelagið longur fram á leið og hjálpa okkum at síggja nýggjar møguleikar.
Eg vil vera við, at eingin av okkum hevði vilja verði hesum fyriuttan og tvíhildið um, at vit framvegis bert skulu halda okkum til tað gomlu farleiðina. Hoyrdi tó um ein Eysturoyar politikkara afturi í tíðini, tá vegirnir vóru í gerð, skuldi hava sagt “rógvi fram við landið”.
Og soleiðis er nokk eisini við øðrum broytingum í samfelagnum - ja, tað er møguleiki fyri, at vit missa nakrar upplivingar, við ikki bert at brúka hesa farleið millum bygdir, men vit hava so sanniliga eisini vunnið nógv.
Um vit framvegis bert høvdu gomlu farleiðirnar, um fjøll ella eftir havinum, millum bygd og bý, so hevði nokk lítil framburður verði. Kanska meira av náttúruni hevði verði órørt niðri í bygdini? Í 1918 búðu 624 fólk í Fuglafjarðar kommunu. Í dag, smá 100 ár seinni er tað beint undir 1500 fólk, í kommununi. Umframt tað, ber til hjá flest øllum í landinum at koma rímiliga ómakaleyst til kommununa, í skúla ella í arbeiðsørindum.
Fólkatalið í kommununi hevur staðið í stað í nøkur ár. Spurningurin er um vit eru á einum vegamóti - vit hava fjølbroytt vinnulív, mentanarlív og andslív í kommununi - spurningurin er, hvussu vit fáa eitt fjølbroyttari fólkalív.
Rúm má vera fyri okkum øllum og tey sum framvegis vilja brúka gomlu farleiðina vera ikki forða í hesum, sjálvt um aðrir møguleikar at ferðast, nú eru til.
Bygdargøtan er avloyst av skjótari farleiðum og merkir tað, í fleiri førum, at vit við bøttum sambandið missa sambandið við tey, ið eru rundan um okkum. Har vit kanska fyrr fóru á vitjan, eru vit í dag nøgd við einari “statusdagføring” á facebook. Og tó - samstundis gerast fleiri og fjølbroyttari vinarsambond møgulig.
Talgildi heimurin er ein av hesum skjótari farleiðunum, og hvør vildi í dag bíða í tímar, dagar ella vikur eftir at fáa nýggjastu tíðindi úr grannabygdini?
Men talgildi heimurin gevur okkum eisini eina vitan og fatan av, hvat hendir aðrastaðni og mugu vit fyrihalda okkum til nógv, ið vit áður eru sloppin undan.
Tíðindastreymurin kann eisini geva okkum eina skeiva mynd av hvat fyrigongst. Eitt nú kom eg fram á eina talvu um “terror” atsóknir í vestur Evropa. Talvan vísti at deyðligar atsóknir í dag, eru nógv færri enn hvat tær vóru í 70’unum og 80’unum, tá IRA og ETA felagsskapirnir gjørdu mest um seg. Tað er ikki tann myndin vit fáa á facebook, ella gjøgnum tíðindamiðlarnar.
Eg fari nú at enda við hesum hugleiðingum.
Vit liva á einum fjølbroyttum staðið og ynskja vit at fjálga um framtíðina, meini eg, at vit mugu taka av teimum møguleikunum, ið nútíðin bjóðar. Møguliga mugu vit “sleppa” onkrum, ella umdefinera okkurt? Sum heild hava broytingarnar ført nógv gott við sær. Eg haldi ikki at tað er neyðugt at ræðast ælabogans litir.
Eg vil so - frá hesari gomlu leiðini millum bygdirnar - heita á okkum øll um, at leita eftir møguleikum og at vit í felag gera okkara til, at vit rúma einum fjølbroyttum samfelagið.
Tí fjølbroytni skapar møguleikar fyri framburði.
Eg havi eina vón um at vit eisini kunnu taka væl móti øllum “indvandrarum”, eisini tá teir ikki líkjast mær.
Takk fyri


text:
Undirtøkan til verkstovuna, um menning av vevtænastum til Heldina, var góð.
7 Juni 2017 skipaði Talgildu Føroyar fyri verkstova um menning av vevtænastum til Heldina. Heldin hevur nú verið í rakstri síðani oktober 2016 og sambært rundskrivi um Heldina, er tað álagt øllum almennum stovnum, at alt samskifti av dátum til og frá almennum KT-skipanum framyvir skal koyra umvegis Heldina. Sum liður í hesum er av týdningi, at mennarar av hesum vevtænastum fáa neyðugar førleikar og vegleiðing til tess av standa fyri hesum arbeiði.
Bodnir til verkstovuna vóru mennarar av vevtænastum til skipanir hjá bæði almennum stovnum og privatum fyritøkum og endamálið við verkstovuni var at geva mennarum høvi at fáa undirvísing í teimum vevtænastum, ið skulu knýtast í Heldina.
Undirtøkan til verkstovuna var góð og nærum 40 mennarar frá føroysku KT-vinnuni tóku lut í verkstovuni. Verkstovan varð deild upp í ymiskar fyrilestrar, sum allir høvdu til endamáls at undirvísa mennarum í vevtænastum hjá Heldini og samstundis geva víðari tey amboð og ta vitan, ið føroyska KT-vinnan kann fáa ágóða av til tess at veita røttu tænastuna til almennu og privatu vinnuna.
Les meira um verkstovuna og sí framløgurnar her: Verkstova um menning av vevtænastum


text:
Julianski kalendarin
Julius Cæsar, keisari í Rom (deyður ár 44 f.Kr), dagførdi tann kalendaran, ið hevði verið nýttur í Rom. Frammanundan hevði verið nýttur ein mánakalendari við 12 mánaðum - (mánamánaðum). Árið var tí ov stutt, og av og á vórðu so eyka dagar lagdir afturat. Eftir ferð í Egyptalandi, har Julius Cæsar helst hevur havt høvi at fundast við teir lærdu í Alexandria, gjørdi hann av at skifta til nýggjan kalendara; við tað at árið er umleið 365,25 samdøgur, skuldi árið verða 365 dagar í 3 ár og 366 dagar 4. árið. Árið við eyka degnum kalla vit leypár ella skotár. Skiftið var gjørt við, at ár 46 f.Kr. varð longt við 80 døgum - partvís lagdir inn efti februar mánað og partvís millum november og desember. Hetta árið varð soleiðs 445 dagar. Hesin kalendarin - uppkallaður eftir Juliusi - varð galdandi til 1582, tá Gregorius XIII pávi innførdi nýggjan kalendara, gregorianska kalendaran.
Í Føroyum var tann julianski kalendarin brúktur fram til og við 16. november 1700.


text:
Heilsuvika í Klaksvík - 30. apríl - 4. mai 2013
Tíð til heilsurøkt ella tíð til sjúkrarøkt.
Tá menn rokast og koyra á, verða teir róstir. Ein “pressari” siga vit viðurkennandi. Og nógvir eru teir í Norðuroyggjum. Ikki bara menn, men óførar kvinnur við. Eitt gamalt orðatak sigur, at um tú ikki tekur tær stundir at røkja tína heilsu, so mást tú finna teg í at brúka tíð at vera sjúkur og skerdur. Ikki tí at vit ráða yvir øllum sjúkum sjálvi - tað gera vit so langt frá, tí summar sjúkur og brek eru okkum í holdi borið, og tað kunnu vit onki gera við, annað enn vóna at viðgerðin virkar. Vandan fyri summum sjúkum kunnu vit tó í stóran mun sjálvi gera nakað við. Her hugsi eg um tær sjúkur, sum standast av royking og ov lítlari likamsrørslu. Vit eru ikki skapt til at anda roykin frá logandi sátum av turkaðaðri plantu niður í okkum. Tað førir til krabba og æðrakálking – sum eru megintjóvarnir av liviárum og orsøkin til deyða og avlamni longu í miðum árum. Vit eru heldur ikki skapt til at sita still við eitt skriviborð frammanfyri eini teldu. Nei, okkara kroppur hevur brúk fyri, at vit røra okkum, um stoffskiftið skal vera, sum tað eigur og ikki snara ímóti sukursjúku við øllum tí, sum hon hevur við sær av árinum á æðrar og nervar – serliga í eygum, nýrum og beinum, men eisini í hjarta og heila.
Vit á Deildini fyri Arbeiðs- og Almannaheilsu hava júst gjørt umfatandi kanning av sukursjúku í Føroyum. Vit hava eisini verið her norðuri í Klaksvík, so onkur tykkara sum lýður á í dag, hevur helst luttikið. Undirtøkan bæði her og um alt landið var stak góð – og lat meg nýta høvið at siga takk fyri tað. Vit hava roknað okkum fram til, at uml. fjórði hvør millum fjøruti og fýrs hevur antin sukursjúku ella eitt forstadium til sukursjúku. Umleið 15% av øllum millum 40 og 79 ár hava typu 2 diabetes, og tað eru týðiliga fleiri menn enn kvinnur, sum dragast við hetta ólag í sukurstoffskiftinum.
Hvat gera vit so við hesa vitan? Jú, sjálvandi eiga øll at fáa greinað, um tey hava sjúkuna ella forstadium og so verða viðgjørd. Tey góðu tíðindini eru so, at her ber væl til at fyribyrgja við at røra seg. Í hesum ljósi hevur eitt átak sum Heilsuvikan í Klaksvík alstóran týdning: Nógv ymisk tilboð um likamsrørslu saman við øðrum ella einsamallur.
Eg kann ikki lata vera við at tríva aftur í eina kanning, sum vit í Fólkaheilsuráðnum gjørdu í vár, og tað er hon, um hvussu vit føroyingar trívast her á landi. Eftir langt heyst og langan vetur, har vit støðugt hava haft døpru tølini um fráflytingina av unga fólkinum, serliga kvinnunum á lofti, valdu vit í Fólkaheilsuráðnum at skipa fyri eini kanning av, hvussu fólkið trívist. Vit brúktu júst somu spurningar, sum onnur burtur í londum hava brúkt. Men úrslitið var nakað heilt annað, enn vit væntaðu og øttaðust: Á einum skala frá 0 til 10 har 0 er tað ringasta lívið, tú kanst ímyndað tær og 10 tað besta, har endaðu vit føroyingar á 7,9 í miðal, sum er tað hægsta, sum enn er funnið. Eg skal ikki her fara í smálutir, men kanningin er sum heild stak positiv um næstan øll fyribrygdi. Hugsa tykkum, at okkara landsmenn siga, at teir eru meira nøgdir við lívið enn grannar okkara bæði nær og fjar. “Lykken er ikke det værste man har... ”sum Benny Andersen kvøður í Svantes lykkelige dag. Men eydnusom eru vit altso, helst av nógvum, nógvum grundum, sum eg als ikki eri førur fyri at greina.
Vegna Fólkaheilsuráðið fari eg at ynskja norðoyingum tillukku við teimum heilsuátøkum, sum stig eru tikin til hesi seinastu árini, og sum mær kunnugt hava fingið góða undirtøku. Í dag fari eg so serliga at ynskja tillukku við Heilsuvikuni. Nú so góður sjøtul er settur á fólkaheilsuarbeiðið í Norðoyggjum, fari eg at ynskja øllum teimum, sum eru við til at taka stig til átøk heilsuni at gagni, veri tað seg kommunalir myndugleikar, ítróttarfeløg, samkomur ella einstaklingar, góðan byr við arbeiðinum. Tí betur er at vera fyrivarin enn eftirsnarin. Um tað ikki ber til at gevast heilt at roykja ella fara út at renna fleiri ferðir um vikuna, hjálpir tað eisini at minka um roykingina og gera ørindi til gongu, heldur enn í bili. Tí allur bati bøtur.


text:
Fullkomin Frelsa
John Newton, høvundurin til vælkenda sálmin "Á náði rík og dýrabar", var ein ólukkuligur maður, táið hann var um 23 ára aldur. Hann var komin sær upp í ómoralskan lívsstíl og var heftur av tí hjartaleysa og miskunnarleysa afrikanska trælahandlinum. Men nú hevði hann fingið nóg mikið av syndafulla lívi sínum.
Vend kom í hin 10. mars 1748 umborð á einum skipi, sum var komið út í eitt sera ógvusligt ódnarveður. Í tí hann hugsaði, at nú var øll vón úti, rópti John Newton í ótta og ræðslu: "Harri, síggj í náði til okkara!" Alt í einum rakti hetta orðið "náði" hann við miklari kraft. Um nøkrum tørvaði náði, so var tað hann. Frá teirri stund trúði hann á Jesus Kristus sum sín persónliga Frelsara. Gud fyrigav honum syndirnar og breyt niður valdið í hansara ógudiliga lívshátti.
Paulus vísir á, at vit bæði við náði og miskunn eru vorðin rættvísgjørd og frelst. Hann kunngjørdi, at tað er við náði Hansara, at vit eru rættvísgjørd og skulu í vón verða arvingar til ævigt lív (Titus 3,7).. Men hann segði eisini, at tað er av náði Guds, at vit eru rættvísgjørd og bjargað frá skuldarkenslu syndarinnar. Og Hann segði eisini, at tað er náði Guds, sum frelsti okkum frá einum lívshátti, sum hann lýsir sum: "skilaleys, ólýðin, villfarandi, trælir undir mongum ymiskum girndum og lystum; livdu í óndskapi og øvund, vóru hataði og hataðu hvørt annað" (Titus 3,3).
Latum okkum dagliga takka Gudi fyri Hansara stóru náði og miskunn, sum saman útvega okkum eina fullfíggjaða frelsu.
Umsett úr Our Daily Bread
Mikkjal á Bergi


text:
Lívfrøði
Lívfrøði (biologi) er læran um lív. Grikska orðið, biologi, er samansett av orðunum bio, sum merkir liv og logos, som merkir vitan ella frøði. Lívfrøðin fevnir sera vítt, og fleiri øki verða ofta roknað sum sjálvstøðugar vísindagreinir.
Innihaldsyvirlit
Søga[rætta | rætta wikitekst]
Lívfrøðin kann førast aftur til gomlu grikkarnar. Serliga Aristoteles (384 f.Kr. - 322 f.Kr.) eygleiddi nógv dýr og plantur. Hann bólkaði og setti fram ástøðir. Í 1600-talinum var mikroskopið uppfunnið og framdi hetta eina kollvelting innan økið. Til bar nú at síggja kyknur, bakteriur og annað. Í 1859 gav Charles Darwin bókina On the Origin of Species út og legði harvið lunnar undir læruna um lívmenningina.
Í 20. øld varð funnið útav, at arvaeginleikarnir liggja goymdir í lítlunum kromosomunum, og nógv framstig vóru síðani gjørd innan arvalæruna, sum t.d. at kromosomini eru ein dupultspiralur, sum nú verður nevnt DNA.
Høvuðsøki innan lívfrøði[rætta | rætta wikitekst]
Innan lívfrøðina eru nógvar lærugreinar savnaðar:
- á atom- og mýlisstigi eru mýlsk lívfrøði, lívevnafrøði og í ávísan mun arvafrøði.
- á kyknustigi er kyknulæra og smáverulívfrøði (mikrobiologi).
- á fleirkyknustigi er lívsvirkisfrøði, kropsbygnaðarlæra (anatomi) og vevnaðarlæra.
- tá talan er um menning (ontogeny) av verum eitur lærugreinin (developmental biology).
- tá talan er um arvafluting millum foreldur og avkom eitur lærugreinin arvafrøði.
- á tí stigi sum viðgerð atburðin hjá bólkum av verum er atferðarfrøði.
- á tí stigi sum viðgerð búfjøld (population) er (population genetics).
- (systematikk) og (taksonomi)
- tá talan er um búfjøldir og teirra umhvørvið hava vit vistfrøði og lívmenning (evolutión).
- og meira spekulativ vísindi eru xeno-lívfrøði, sum viðger lívið uttanfyri jørðina.


text:
‘Tað heilt serliga, er at síggja alt, sum hevur við bøkur at gera, á einum stað. Ikki minst at møta rithøvundum og forløgum, sum eg dagliga samstarvi við,’ sigur Oyvør í samrøðu við Nám í dag. ‘Her eru eisini prentarar, umsetarar, innbindarar og nýggj tøkni sum e-bøkur og talgild leitiamboð, stutt sagt alt, ið hevur við bøkur og bókasavnsyrkið í dag at gera.
‘Beint nú var eg á einum fyrilesturi, Navigating the Semantic Web, um at leita á netinum. Har lærdi eg um viðurskifti, sum eru nýggj og viðkomandi fyri allar bókavørðar og okkum í Námi, so vit kunnu gera okkara skrásetingararbeiði betri og effiktivari,’ sigur Oyvør.
‘Á bókamessuni fái eg eisini nýtt innlit í arbeiðið hjá okkara ritstjórum og hvussu arbeitt verður við bókum, bæði heima og í fremmandum londum. Sum heitið sigur, er hetta ein messa, við stórum denti á sølu og marknaðarføring. Tað er serliga spennandi, tí tað er so langt frá mínum dagliga arbeiði á bókasavninum, sum er ein ókeypis tænasta til skúlaverkið,’ sigur Oyvør Dam Lassen, ið er bókavørður í Námi, sum er avmynda undir einum enskum sitati eftir Halldór Laxness: “Whoever doesn’t live in poetry cannot survive here on earth”.


text:
Námsætlan fyri latín á C stigi
1. Samleiki
Latín er bæði málfak og mentanarfak. Latínfakið fæst við grundleggjandi latínskar tekstir og við rómverskt fornføðiligt tilfar, fyri at læra um mentanina og hugaheimin hjá rómverjunum. Latín er tað málið, sum antikka mentanin hjá rómverjunum bygdi á, heilt upp at okkara tíð. Harafturat hevur latín í nógvar øldir, til fyri fáum hundrað árum síðan, verið felags málið um alt Europa – latín var málið, sum varð brúkt at samskifta tvørtur um landamørk m.a. í sambandi við vísindi, bókmentir og gudfrøði.
Kunnleiki til fremmandamál, serliga eitt so gamalt og øðrvísi mál sum latín, gevur okkum eisini innlit í okkara egna mál, eins væl og onnur mál, alheims bókmentir, vísindi, fagrar listir og søgu og ger okkum soleiðis meira tilvitað um egnan samleika.
Latín er tað málið, sum varð tosað í túsund ár í Rómverjaríkinum, sum at enda strekti seg um alt Europa heilt til Onglands í norðuri og Norðurafrika í suðuri, sum var allur tann siðmentaði heimurin tá í tíðini. Latín varð tosað sum vísindamál heilt fram at 18. øld. Framvegis er latín eitt týðandi altjóðamál, tí øll heiti innan t.d. læknavísindi og aðrar vísindagreinar eru á latíni.
Latín hevur ein avgerandi leiklut í evropeiskum høpi, bæði søguliga og sum ættmóðir hjá teimum latínsku málunum, sum verða munandi lættari at skilja og læra, um ein dugir latín frammanundan. Eisini onnur mál eru í heilt avgerandi mun myndað av latínskum tøkuorðum. Eini 80% av enska orðfeinginum eru latínsk tøkuorð og tøkuorð úr latíni gjøgnum franskt. Góður kunnleiki til latín gevur tí eitt størri og betri orðfeingi á nógvum fremmandamálum og ger tað møguligt hjá okkum at greina og skilja orð, sum vit síggja ella hoyra á fyrsta sinni.
Latín ger tað harumframt møguligt hjá okkum at skilja, hví okkara evropeiska mentan er, sum hon er, og hvaðani hugtøkini og fyribrigdini koma, sum vit nýta dagliga.
2. Endamál
Endamálið við undirvísingini í latíni er at geva næmingunum innlit í tað, sum okkara evropeiska mentan byggir á, so at teir gerast førir fyri at skilja sín egna samleika. Við at arbeiða við grundleggjandi latínskum tekstum fáa vit innlit í, hvussu tann rómverska mentanin var, hvussu hon hongur saman við griksku mentanini, og hvønn týdning hon fekk fyri europeiska mentan síðan. Vit gerast sostatt partur av einum altjóða felagsskapi, bæði mentanarliga og málsliga. Hetta innlitið ger, at næmingarnir eisini skilja aðrar mentanir, sum hava eina aðra søgu og onnur virði.
Næmingarnir fáa eisini góðar lestrarvanar og menna sín lestrarførleika við gjølla at arbeiða við tekstunum, har tað altíð er neyðugt at ansa eftir smálutunum fyri at skilja heildina, og somuleiðis at hava heildina í huganum, fyri at skilja smálutirnar.
Undirvísingin í latíni styrkir málsliga hugflogið hjá næmingunum og lærir tey at arbeiða á ein skipaðan hátt. Hetta kemur næmingunum til góðar á ymiskan hátt: tað fremur teirra føroyska mál og ger tað lættari hjá teimum at nema sær fremmand mál.
Harumframt hevur tað greinandi arbeiðið í latíni góða ávirkan á greinandi evnini hjá næminginum sum heild, og er til stóran fyrimun hjá teimum í náttúruvísindaligu lærugreinunum.
3. Stig og tímatal
Undirvísingin í latíni á C stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku í bæði kjarnaøkjum og ískoytisøkjum.
Kjarnaøki
Kjarnaøkini í latíni á C stigi eru hesi:
- Lættir frumtekstir á latíni frá tíðarskeiðnum upp til umleið 150 e.Kr.
- rómversk søga, samfelag og mentan
- latínsk morfologi (orðalagslæra) og syntaks (setningalæra) í tann mun, tekstirnir loyva tí
- grundleggjandi orðfeingi á latíni
- latín í teimum europeisku málunum, serliga føroyskum.
Ískoytisøki
Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleika næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
Í byrjanini kunnu eftirgjørdir ella tillagaðir tekstir verða nýttir. Ískoytistilfarið víðkar teir á latíni lisnu tekstirnar og setir teir inn í eina størri heild. Talan kann t.d. vera um viðkomandi filmar ella søguligar tekstir.
5. Førleikamál
Næmingurin dugir
- at umseta lættar frumtekstir á latíni til munnrætt føroyskt, og at nýta hjálparamboð, so sum orðabøkur, mállærur og parallelumsetingar
- at seta tekstirnar inn í ein samanhang, søguliga, samfelagsliga og mentanarliga, og at hugleiða um tann týdning, tekstirnir hava fyri evropeiska mentan
- at kenna aftur og greina vanligar latínskar stakformar við at kenna aftur stovnar og bendingarendingar, og at brúka sína vitan um orðalagslæru, tá ið hann greinar setningar á latíni. Næmingurin dugir harumframt at greina og umseta tey í latíni so sermerktu syntaktisku fyribrigdini ACI (Accusativus cum Infinitivo) og Abl. Abs. (Ablativus Absolutus)
- at brúka sínar málsligu eygleiðingar fyri at skilja tekstin
- at finna lyklaorð og lyklahugtøk í latínsku tekstunum, og at kenna tey aftur sum fremmandaorð og lánorð í øðrum málum, m.a. vísindamálunum
- at brúka ta málsligu vitan, hann hevur fingið í latíni, til at lýsa og greina føroyskt og onnur mál.
4. Eftirmeting og próvtøka
Eftirmeting
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Í eftirmetingini verður dentur lagdur á, at næmingurin dugir bæði latínska málið og søguna, umframt at næmingurin fær eina heildarfatan av latíni og latínskari málfrøði.
Einstaki skúlin ger skrivligar reglur fyri, nær og hvussu eftirmetingarnar verða framdar, og hvussu eftirmetingarnar verða latnar næmingunum.
Próvtøka
Ein munnlig próvtøka verður hildin. Fyrireikingartíðin er 24 minuttir, íroknað vegleiðing og tilfarsútflýggjan. Próvhoyringin er 24 minuttir, íroknað próvdøming.
Próvtøkan fevnir um próvhoyring í einum lisnum teksti. Lisni teksturin fevnir um 1/3 normalsíðu. Ein normalsíða á óbundnum máli er 1.300 tekn, ein normalsíða á bundnum er 30 reglur. Kendi teksturin kann eisini vera ein eftirgjørdur ella tillagaður tekstur á sama torleikastigi sum lisnu frumtekstirnir. Ein tekstur kann vera settur saman av fleiri styttri tekstum. Tó skulu tekstirnir verða eftir sama høvund.
Næmingar, ið fara til próvtøku eftir vanligum treytum, geva upp sum próvtøkupensum 3-5 normalsíður av lisnum upprunateksti frá tíðini 100 f.Kr. til 100 e.Kr. og 5-8 normalsíður av øðrum teksti, ið er nýttur aftan á byrjanartíðina, og sum er eins torførur og upprunatekstur. Verður skanderaður tekstur á bundnum máli uppgivin, verða 25 ørindi roknað sum ein normalsíða.
Sjálvlesandi og næmingar, ið fara til próvtøku eftir serligum treytum, geva upp sum próvtøkupensum 16 normalsíður, av hesum í minsta lagi 4 normalsíður við upprunateksti frá tíðini 100 f.Kr. til 100 e.Kr. og 5-8 normalsíður av øðrum teksti, ið eru nýttar aftan á byrjanartíðina og sum er á sama torleikastigi sum upprunatekstur. Verður skanderaður tekstur á bundnum máli uppgivin, verða 25 ørindi roknað sum ein normalsíða.
Próvtøkutilfar og próvtøkuspurningar verða send próvdómaranum til góðkenningar í seinasta lagi fimm dagar undan próvtøku.
Í fyrireikingarhølinum
Próvtakarin hevur í fyrireikingarrúminum atgongd til rein eintøk av øllum bókum og ljóstøkum, sum hava verið brúkt í undirvísingini. Próvtakarin má hava egnar uppskriftir við í fyrireikingarrúmið. Egnar uppskriftir fevna um tær umsetingar, sum próvtakarin sjálvur hevur gjørt og skrivað niður í skúlaárinum. Einans tær uppskriftir, próvtakarin hevur gjørt í fyrireikingartíðini, kunnu havast við inn til próvhoyringina. Sum uppskriftir verður roknað umseting av orðum og einstøkum orðingum, men tó ikki umseting, ið er skrivað í fyrireikingartíðini, av øllum próvtøkutekstinum ella av pørtum av honum.
Ikki er loyvt at hava við egin eintøk av bókum, tekstum og umsetingum í fyrireikingarhølið, heldur ikki ljósrit av bókunum, tekstunum og umsetingunum. Heldur ikki er loyvt at nýta umsetingarforrit – hvørki á teldu ella á interneti – sum kunnu umseta heilar setningar úr einum máli í annað.
Próvtakarin hevur atgongd til latínska orðabók, sum bók og/ella telduorðabók, sum skúlin veitir.
Undir próvtøkuni
Við sær inn til próvtøkuna sleppur próvtakarin einans at hava tær uppskriftir, sum eru gjørdar sum stikkorð í fyrireikingartíðini, á skúlans pappíri, har einki annað stendur á. Sum uppskriftir verður roknað umseting av orðum og einstøkum orðingum, men ikki heilir setningar ella ein heil týðing av øllum próvtøkutekstinum ella av pørtum av honum, ið er gjørd í fyrireikingartíðini.
Próvtøkan er ein samrøða millum próvtakara og próvhoyrara. Próvtøkan fevnir um hesar tríggjar tættir:
- upplestur og umseting
- greining av orðum og setningum
- greining av innihaldi, samteksti og søgu.
Provhoyrarin velur orð og setningar, sum skulu greinast, og tryggjar, at próvtøkan fevnir um allar tríggjar tættirnar.
Próvtalslýsingar
Tá ið próvdómarin skal meta um avrikið hjá próvtakaranum, skal dentur leggjast á, í hvønn mun próvtakarin hevur uppfylt tey fakligu førleikamálini í lærugreinini. Eitt próvtal verður givið, sum byggir á eina heildarmeting av avriki próvtakarans.
7. Skipan av undirvísing
Meginreglur fyri frálæru
Í undirvísinigini verður dentur lagdur á, at næmingarnir uppliva allar tættirnar í latínfakinum sum eina heild.
Fyrst skal lærarin tryggja, at næmingarnir hava teir grundleggjandi grammatisku førleikarnar. Síðan ber til at hava eitt byrjunarskeið við einari grundlærubók við eftirgjørdum tekstum. Eftir tað verða upprunatekstirnir lisnir í eindum, sum megna at umboða eitt ritverk ella ein høvund. Fyrst og fremst tekstir úr tíðarskeiðnum fyri 150 e.Kr. verða lisnir; minst tríggir høvundar eiga at vera umboðaðir.
Lisnu tekstirnir eru grundarlagið undir arbeiðnum við rómverskari mentan og við tí týdningi, hon hevur fyri evropeiska mentan. Í málsliga arbeiðnum ræður um, at næmingarnir ogna sær eitt háttalag, sum ger tey før fyri at umseta.
Arbeiðshættir
Undirvísingin eigur at fara fram við skiftandi arbeiðshættum. Í byrjunarskeiðinum ræður um at tryggja, at næmingarnir duga tey grundleggjandi amboðini, so tey eru før fyri at fáast við orðfeingi, orðalagslæru og setningsgreining. Síðan fara næmingarnir í holt við at fáa sær innlit í latínska málið, og mentanarligt tilfar verður tikið uppí frá byrjanini.
Kunningartøknin kann nýtast bæði til at arbeiða við mentanartilfari og við mállæru. Næmingarnir eiga at fáa kunnleika til tað tilfeingið, sum klassisku fakini hava á internetinum. Tey skulu eisini læra at brúka netið, tá ið tey lesa tekstir og skulu finna og meta um ískoytistilfar.
Tvørgreinaligt samstarv er ynskiligt fyri at skapa eina breiðari og djúpari fatan av latíni. Tá latín C er partur av einari tvey- ella tríára miðnámsútbúgving, eigur fakið at samstarva við hinar lærugreinarnar í mest møguligan mun, t.d. føroyskt, enskt, religión ella søgu.
Miðað verður ímóti, at undirvísingin fer fram við fjølbroyttum arbeiðsháttum, sum brúka og stimbra ymiskar læringsstílar hjá næmingunum, so sum at síggja / lesa / tekna, at hoyra, at syngja, at røra seg / skriva, at arbeiða saman í bólki, at gera framløgur og at djúphugsa í kvirru.
Lívlong læring
Umráðandi er, at næmingarnir gerast medvitandi um samfelagsliga og persónliga týdningin av tí menniskjaliga og samfelagsliga tilfeingi, sum útbúgving er. Tí skulu næmingarnir eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.
Næmingarnir skulu í latínfakinum menna sítt medvit, um at latínska málið og hugsanin síggjast aftur í móðurmálinum og fremmandamálum, bæði í gomlum orðum, tøkuorðum og nýyrði til nýggj fyribrigdi.
Umframt tað málsliga skulu næmingarnir læra at síggja seg sum lið í einari áhaldandi menning frá klassiskari tíð til okkara tíð, hvat viðvíkur okkara fatan av og tilgongd til etikk, lóg, demokrati, útbúgving o.a.m.


text:
Jógvan Arge varaborgarstjóri í Havn hevur heitt á borgarstjóran Heđin Mortensen um at fáa mótmćliđ frá stađbundnu nevndini á Hvítanesi fyri á býráđsfundi hóskvřldiđ.
Hann hevur sent borgarstjóranum og kommunustjóranum hesa áheitan: "Vit áttu at tikiđ skriviđ frá hvítanesnevndini á skrá í fíggjarnevndini og býráđnum í morgin.
Her er talan um eina ráđgevandi nevnd hjá Tórshavnar býráđ, sum ger vart viđ viđurskifti og átřk, sum tey kenna á sćr eru teimum til bága í alla framtíđ. Teirra hřvuđskrav er, at tann nýggi tunnilsvegurin verđur fluttur hađani, nú griviđ verđur fyri honum norđanfyri Hvítanes.
Hetta kraviđ eigur at verđa tikiđ upp í Tórshavnar býráđ, međan tíđ er, so hvítanesfólk og řll onnur vita, hvřrja střđu Tórshavnar býráđ hevur til hesa stađseting, sum tykist vera komin sníkjandi inn á okkum.
Her vísi eg til samráđingar, sum í áravís hava veriđ millum landiđ og komununa um nýggjan innkomuveg til Havnar nćrhendis Sundi. Vil ongin annar, so vil eg fegin standa aftanfyri máliđ”, skrivar Jógvan Arge.
Hvítanesfólk fingu ein hvřkk, tá tey frćttu, at vegurin til Eysturoyartunnilin skuldi leggjast nćr bygdini, uttan at tey vóru so mikiđ sum kunnađ, áđrenn arbeiđiđ fór í gongd. Fremsta áhugamáliđ hjá hvítanesfólkum er er at fáa vegin fluttan longur burtur frá bygdini.
-Tí eigur Tórshavnar býráđ at stuđla teimum í, sigur Jógvan Arge.
---